text:
ETUKULWA 6
Jehova “omukwanyati” noku na eenghono dokuhanauna
1-3. (a) Ovaegipti ova li tava kendabala okuningila shike Ovaisrael? (b) Ongahelipi Jehova a li a lwila oshiwana shaye?
OVAISRAEL ova li va kondekelwa pokati koikulundudu nefuta. Etangakwaita laEgipti, olo hali dipaa ovanhu nonyanya, ola li le va shikula, la tokola toko oku va hanauna po. * Ndele nande ongaho, Moses okwa li a ladipika oshiwana shaKalunga shiha kale sha tila. Okwa li e shi shilipaleka a ti: ‘Omwene ote ke mu kondjela.’ — Exodus 14:14.
2 Osha yela kutya Moses okwa li a pula ekwafo kuJehova, na Jehova okwa li e mu nyamukula a ti: ‘Ove ho ingidile nge shike? Yelula onhaili u nane eke loye kombada yefuta u li tukule pokati.’ (Exodus 14:15, 16) Kala nee ngeno wa fa u wete oiningwanima oyo tai ningwa. Jehova okwa li a lombwela meendelelo omweengeli waye, opo nee oluudi loshilemo ola li la ya konima yOvaisrael. Oluudi loshilemo olo otashi dulika la li tali monika la fa ekuma nola li tali kelela Ovaegipti ovo va li va hala okuponokela Ovaisrael. (Exodus 14:19, 20; Epsalme 105:39) Moses okwa li a yelula okwooko kwaye, nefuta ola li la tukuka pokati omolwomhepo inene oyo ya li ya holoka po. Omeva okwa li e li ofika kombinga nombinga a fa omakuma, nopa li ondjila ya kula ya wana okweenda Ovaisrael aveshe. — Exodus 14:21; 15:8.
3 Mokumona ngeno oshikumwifilonga shi fike opo, Farao okwa li a wana a lombwele etangakwaita laye li shune keumbo. Ndele molwaashi Farao okwa li e na ounhwa, okwa lombwela etangakwaita laye li ponokele Ovaisrael. (Exodus 14:23) Ovaegipti ova li va hovela okushikulila mo Ovaisrael mefuta, ndele kava li ve va hanga molwaashi omaulu omatemba avo oita okwa li a hovela okuwa ko. Eshi Ovaisrael va tauluka efuta, Jehova okwa lombwela Moses ta ti: “Nana eke loye kombada yefuta, omeva opo a shiive okwalukila kombada yOvaegipti, kombada yomatemba avo oita nokombada yovalondi vavo veenghambe.” Omeva okwa ya kumwe nokupwipwikila po Farao netangakwaita laye. — Exodus 14:24-28; Epsalme 136:15.
Efuta Litilyana, Jehova okwa li a ulika kutya ye “omukwanyati”
4. (a) Jehova okwa li a ulika kutya ye oshike pEfuta Litilyana? (b) Ovanhu vamwe otashi dulika ve udite ngahelipi shi na sha nonghedi omo Jehova ha longifa eenghono daye?
4 Okuxupifwa kwoshiwana shOvaisrael pEfuta Litilyana osha li oshiningwanima shididilikwedi mondjokonona i na sha nanghee Kalunga ha ungaunga novanhu. Pomhito opo, Jehova okwa li a ulika kutya ye “omukwanyati.” (Exodus 15:3) Ou udite ngahelipi shi na sha nonghedi omo Jehova a longifa eenghono daye pomhito oyo? Odoshili kutya oita ohai nyemateke neenghono ovanhu nohai va nyikifa oluhodi. Ndele mbela okushiiva kutya Kalunga oku na eenghono dokuhanauna otashi ku imbi u ehene popepi naye?
Oita yopakalunga inai fa oita yopanhu
5, 6. (a) Omolwashike sha yeleka eshi Kalunga ta ifanwa “Jehova womatanga ovakwaita”? (b) Oita yaKalunga oya yooloka ko ngahelipi kwaayo yopanhu?
5 Momalaka opehovelo omo mwa li mwa shangwa Ombibeli, Kalunga okwa popiwa e li “Jehova womatanga ovakwaita” oikando 300 lwaapo mOmishangwa dOshiheberi nosho yo oikando ivali mOmishangwa dopaKriste dOshigreka. (1 Samuel 1:11) Jehova, e li Omupangeli weshito alishe, oha wilike etangakwaita linenenene lovaengeli. (Josua 5:13-15; 1 Eehamba 22:19) Etangakwaita olo otali dulu okuhanauna monghedi ikumwifi. (Jesaja 37:36) Kashi fi oshinima shihafifa okudiladila kombinga yovanhu tava hanaunwa po. Ndele otu na okudimbuluka kutya oita yaKalunga oya yooloka ko kokulwifafana kwovanhu oko haku ningwa nopehe na lela omatomheno a femba. Ovawiliki vopapolitika novomatanga ovakwaita otashi dulika va tomhafane kutya inashi puka okulongifa eenghono ngeenge oto shi ningi nelalakano liwa. Ashike oita yopanhu alushe oya kwatela mo olwisho nokuliholamwene.
6 Mepingafano naasho, Jehova iha longifa eenghono daye ta wilikwa ashike komaliudo. Deuteronomion 32:4 ota ti: “Ye emanya; oilonga yaye oya wana ya pwa. Osheshi eendjila daye adishe [oda yuka, OB-1986]. Ye Kalunga koudiinini, ndee e he nowidi.” Eendjovo daKalunga oda tokola ehandu inali pangelwa, onyanya nosho yo elongifo leenghono. (Genesis 49:7; Epsalme 11:5) Onghee hano, Jehova iha katuka eenghatu nopehe na etomheno lasha. Jehova oha longifa nawa eenghono daye dokuhanauna nohe di longifa ngeenge a mono kutya oyo oyo ashike onghedi oyo ta dulu okukandula po oupyakadi wonhumba. Jehova oku li ngaashi a popya okupitila momuprofeti Hesekiel eshi a ti: “Ame ngeno ndi hokwe efyo lomuhenakalunga? Omwene Kalunga ta ti. Hasheshi ngeno, ye ote lialuluka keendjila daye ndee ta kala e nomwenyo?” — Hesekiel 18:23.
7, 8. (a) Job okwa li a fika pexulifodiladilo lilipi la puka li na sha nokumona oixuna kwaye? (b) Elihu okwa li a pukulula ngahelipi Job moshinima osho? (c) Oshike hatu lihongo moshimoniwa shaJob?
7 Ndele mbela omolwashike Jehova ha longifa eenghono dokuhanauna? Fimbo inatu nyamukula epulo olo, otashi dulika hatu dimbuluka shi na sha nomulumenhu omudiinini Job. Satana eshi a li ta pula ngeenge Job ota ka kanyatela ngoo oudiinini waye ngeenge okwa yelekwa, okwa li a shonga oudiinini wovanhu aveshe. Jehova okwa li a nyamukula eshongo olo eshi a li a efa Satana a yeleke oudiinini waJob. Oshidjemo, Job okwa li ta mono oixuna komukifi, eliko laye ola li la hanauka po novana vaye ova li va fya. (Job 1:1–2:8) Molwaashi Job ka li e shii omhata oyo ya li ya holoka po, okwa li a fika pexulifodiladilo la puka kutya ota mono oixuna molwaashi Kalunga e mu handukila shihe li pauyuki. Okwa li a pula Kalunga kutya omolwashike e mu ninga ‘etanga laye lokuyasha,’ “omutondadi” waye. — Job 7:20; 13:24.
8 Omulumenhu omunyasha wedina Elihu okwa li a nyaneka pomutenya okudiladila kwaJob kwa puka, a ti: ‘Ove owa ti: Ouyuki woye ou dule waKalunga.’ (Job 35:2, NW) Doshili, kashi li pandunge okudiladila kutya otu shii oinima nawa tu dule Kalunga, ile kutya ina katuka pauyuki. Elihu okwa popya a ti: “Kalunga oku li kokule nouhenakalunga, nOmunamapangelo aeshe [oku] li kokule nowii.” Opo nee okwa popya a ti: “Omunamapangelo aeshe itatu dulu oku mu hanga, Oye omunene weenghono, ndelenee ita endameke osho sha yuka nouyadi wouyuki.” (Job 34:10; 36:22, 23; 37:23) Otu na okukala tu shii kutya Kalunga oha lu ashike ngeenge e na etomheno liwa loku shi ninga. Tu na oushili oo momadiladilo, natu ka konakoneni kutya omolwashike Kalunga kombili omafimbo amwe ha kufa ombinga moita. — 1 Ovakorinto 14:33.
Omolwashike Kalunga kombili ha lu oita omafimbo amwe?
9. Omolwashike Kalunga kombili ha lu oita?
9 Konima eshi Moses a tanga Kalunga kutya “omukwanyati,” okwa popya a ti: “Akutu Omwene, olyelye [e li] ngaashi Oove mokati kookalunga? Olyelye e li ngaashi Oove omufimanekwa mouyapuki?” (Exodus 15:11) Omuprofeti Habakuk naye okwa shanga a ti: “Omesho oye okuyela, itaa shiiva okutala owii, ndele ito shiiva okutala oulunde.” (Habakuk 1:13) Nonande Jehova oKalunga omunahole, nomuyapuki yo nomuyuki, omafimbo amwe, omaukwatya oo ohae mu linyengifa a longife eenghono daye dokuhanauna. (Jesaja 59:15-19; Lukas 18:7) Onghee hano, Kalunga iha nyono po ouyapuki waye ngeenge ta lu oita. Ndele ponhele yaasho, oha lu molwaashi omuyapuki. — Exodus 39:30.
10. (a) Onaini Jehova a hovela okulwa omalwoodi, nosha enda ngahelipi opo a hovele okulwa omalwoodi? (b) Ongahelipi outondwe oo wa xunganekwa muGenesis 3:15 tau ka xulifwa po, naasho otashi ka etela ovanhu ovayuki ouwa ulipi?
10 Diladila shi na sha nonghalo oyo ya li ya holoka po konima eshi ovalihomboli votete vopanhu, Adam naEva, va li va tukululila Kalunga oshibofa. (Genesis 3:1-6) Ngeno Jehova okwe lididimikilile okuhenouyuki kwavo, ngeno osho osha ulika kutya okwe lidina e li Omupangeli weshito alishe. E li Kalunga omuyuki, okwa li e na oufemba woku va tokolela efyo. (Ovaroma 6:23) Okwa xunganeka mexunganeko lotete olo la tumbulwa mOmbibeli kutya otapa ka kala outondwe pokati kovapiya vaye novashikuli ‘veyoka,’ Satana. (Ehololo 12:9; Genesis 3:15) Outondwe oo otau ka xulifwa po ashike ngeenge Satana okwa hanaunwa po. (Ovaroma 16:20) Etokolo la tya ngaho otali ka etela ovayuki omanangeko noupuna mahapu, enwefemo laSatana otali ka xulifwa po kombada yedu, nedu alishe otali ka ninga oparadisa. (Mateus 19:28) Fimbo enwefemo laSatana inali xulifwa po, ovo ve li kombinga yaye otava twikile nokutula moshiponga onghalonawa yopalutu nosho yo yopamhepo yoshiwana shaKalunga. Peemhito dimwe, Jehova ota ka katuka onghatu opo a amene oshiwana shaye.
Eenghatu odo Kalunga ha katuka opo a xulife po oukolokoshi
11. Omolwashike Kalunga a li wete sha pumbiwa okweeta eyelu kombada yedu alishe?
11 Eyelu lopefimbo laNoa ola li onghatu imwe oyo Jehova a li a katuka opo a xulife po oukolokoshi. Genesis 6:11, 12 okwa ti: “Edu la nyonauka koshipala shaKalunga. Nedu la yada oukolokoshi. Opo nee Kalunga okwa tala edu, ndele lo la nyonauka, osheshi ombelela aishe oya nyonauna okukala kwayo kombada yedu.” Mbela Kalunga ota ka efa oukolokoshi u nwefe mo aveshe ovo ve na eenghedi diwa kombada yedu? Ahowe. Jehova okwa li e wete sha pumbiwa okweeta eyelu kombada yedu alishe opo a hanaune po ovo va li ve hole elongifo leenghono noluhaelo.
12. (a) Jehova okwa li a xunganeka shike shi na sha ‘noludalo’ laAbraham? (b) Omolwashike Ovaamori va li ve na okudipawa?
12 Kalunga okwa li yo a ninga sha faafana eshi a tokola Ovakanaan. Jehova okwa li a lombwela Abraham kutya muye omwa li tamu ka dja ‘oludalo’ olo okupitila mulo oiwana aishe yokombada yedu tai ka nangekwa noupuna. Metwokumwe nelalakano olo, Kalunga okwa li a lombwela Abraham kutya oludalo laye otali ka pewa edu laKanaan, omo mwa li ovanhu ovo hava ifanwa Ovaamori. Mbela osha li ngoo tashi ka kala sha yuka kuKalunga okuta mo ovanhu ovo medu lavo? Jehova okwa li a xunganeka kutya otapa piti omido 400 lwaapo ofimbo Ovaamori inava tewa mo moshilongo osho fiyo osheshi “oulunde wOvaamori” wa “wana.” * (Genesis 12:1-3; 13:14, 15; 15:13, 16; 22:18) Momukokomoko wefimbo olo, eenghedi dOvaamori oda enda tadi xutuka. Moshilongo shaKanaan omwa li hamu longelwa oikalunga, hamu dipawa ovanhu, nomilele da nyata oda li da lunda. (Exodus 23:24; 34:12, 13; Numeri 33:52) Ovakalimo vomoshilongo osho ova li nokuli hava dipaa ounona, tave va ningi omaxwikiloyambo. Mbela Kalunga omuyapuki okwa li ngoo ta ka efela oshiwana shaye mokati kovakolokoshi va tya ngaho? Hasho nandenande! Okwa ti: “Edu [ola] nyatekwa. Ndele Ame ohandi ke li kwatela onghone molwoilonga yavo ii, opo edu li kunge mo oonakukala mo.” (Leviticus 18:21-25) Jehova ka li ashike a dipaa keshe umwe. Ovakanaan ovanamitimadiwa, ngaashi Rahab nosho yo Ovagibeon, ova li va xupifwa. — Josua 6:25; 9:3-27.
Jehova oha lu omolwedina laye
13, 14. (a) Omolwashike Jehova a li e na okuyapulifa edina laye? (b) Jehova okwa koshola ngahelipi edina laye?
13 Molwaashi Jehova omuyapuki, edina laye nalo oliyapuki. (Leviticus 22:32) Jesus okwa honga ovahongwa vaye va ilikana tava ti: “Edina loye nali yapulwe.” (Mateus 6:9) Ounashibofa womuEden owa nyatekifa edina laKalunga, we li tulifa momalimbililo nosho yo onghedi yaye yokupangela. Jehova ka li ta dulu okulipwililikila omalundilo nounashibofa watya ngaho. Okwa li e na okukoshola edina laye. — Jesaja 48:11.
14 Diladila yo vali shi na sha nOvaisrael. Ngeno Ovaisrael ova kalele moupika muEgipti, ngeno eudaneko olo Kalunga a li a udanekela Abraham, olo kutya okupitila moludalo laye oiwana aishe yokombada yedu otai ka nangekwa noupuna, ngeno inali wanifwa. Ndele eshi Jehova e va mangulula nokwe va ninga oshiwana, okwa li a koshola edina laye. Onghee hano, omuprofeti Daniel okwa li a ilikana a ti: “Omwene Kalunga ketu, . . . ou wa tembula oshiwana shoye muEgipti neke loye leenghono ndele we liningila edina.” — Daniel 9:15.
15. Omolwashike Jehova a li a mangulula Ovajuda moupika waBabilon?
15 Shihokwifa, Daniel okwa li a ilikana ngaho eshi Ovajuda va li va hala Jehova a katuke natango onghatu omolwedina laYe. Ovajuda ihava dulika ova li va ya moukwatwa waBabilon. Oshilandopangelo shavo, Jerusalem, osha li sha hanaunwa po. Daniel okwa li e shii kutya ngeenge Ovajuda ova shuna kedu lavo, otashi ka tumbalekifa edina laJehova. Onghee hano, Daniel okwa li a ilikana a ti: ‘Omwene, tu dimina po owii wetu! Omwene, didilika, u shi ninge molwoye mwene, ino kala po, Kalunga kange. Osheshi oshilando shoye novanhu voye ova lukilwa edina loye.’ — Daniel 9:18, 19.
Jehova oha lu omolwoshiwana shaye
16. Yelifa kutya omolwashike eshi Jehova ha lu omolwedina laye inashi hala okutya ke na ko nasha noshiwana shaye noku lihole ye mwene.
16 Mbela eshi Jehova ha lu omolwedina laye osha hala okutya ke na ko nasha noshiwana shaye noku lihole ye mwene? Ahowe, oha amene oshiwana shaye eshi ta lu omalwoodi metwokumwe nouyapuki waye nosho yo ohole yaye yokuhola ouyuki. Natu konakoneni Genesis etukulwa 14. Metukulwa olo otamu popiwa eehamba nhee odo da li da ka homona noda li da kwata po omutekulu waAbraham wedina Lot pamwe noukwaneumbo waye. Kekwafo laKalunga, Abraham okwa li e va ponokela netangakwaita linaenghono nokwa li e va finda. Ehokololo li na sha nefindano olo otashi dulika olo la li la shangwa tete “membo loita yOmwene,” embo olo nopehe na omalimbililo ola popya yo kombinga yomalwoodi amwe oo inaa tumbulwa mOmbibeli. (Numeri 21:14) Jehova okwa li yo a findana momalwoodi amwe vali mahapu.
17. Oshike tashi ulike kutya Jehova okwa kala ta lwile Ovaisrael konima eshi va ya medu laKanaan? Yandja oihopaenenwa.
17 Okafimbo kaxupi fimbo Ovaisrael inava ya medu laKanaan, Moses okwa li e va shilipaleka a ti: “Omwene Kalunga keni ou te mu tetekele, Ye ota ka lwa ponhele yeni naa naa ngaashi Ye e mu ningila moipafi yeni muEgipti.” (Deuteronomion 1:30; 20:1) Okudja pefimbo laJosua oo a li a landula Moses, fiyo opefimbo lOvatokolipangeli nosho yo pefimbo lepangelo leehamba daJuda didiinini, Jehova okwa kala ta lu omolwoshiwana shaye, nokwe shi kwafela shi finde ovatondi vasho meenghedi dikumwifi. — Josua 10:1-14; Ovatokolipangeli 4:12-17; 2 Samuel 5:17-21.
18. (a) Omolwashike tu na okukala tu na olupandu eshi Jehova ina lunduluka? (b) Oshike tashi ka ningwa po ngeenge outondwe oo wa popiwa muGenesis 3:15 owa kwata moiti?
18 Jehova ina lunduluka, nelalakano laye lokuninga opulaneta ei oparadisa inali lunduluka. (Genesis 1:27, 28) Natango oku tonde oukolokoshi. Ashike oku hole oshiwana shaye neenghono nota ka katuka eenghatu omolwaasho. (Epsalme 11:7) Doshili, outondwe oo wa popiwa muGenesis 3:15 otau ka kala wa kwata moiti neenghono monakwiiwa i li popepi. Opo Jehova a yapulife edina laye noku amene oshiwana shaye, oku na natango okuninga “omukwanyati.” — Sakaria 14:3; Ehololo 16:14, 16.
19. (a) Yelifa to yandje efaneko li na sha nanghee okulongifa kwaKalunga eenghono daye dokuhanauna taku dulu oku tu ehenifa popepi naye. (b) Eshi Kalunga he tu lilwe nehalo liwa oshi na oku tu kuma ngahelipi?
19 Diladila kefaneko eli: Natu tye nee ngeno oukwaneumbo wonhumba owa hangika koshilyani, namwene weumbo okwa lwifa oshilyani osho ndele te shi dipaa. Mbela omukulukadi nounona otava ka kala va handukila omushamane eshi a katuka onghatu oyo? Hasho nandenande, ove na okulinyengifwa kohole yaye yokuheliholamwene. Sha faafana, katu na okuhandukila Kalunga eshi ta longifa eenghono daye dokuhanauna. Ndele oshi na okuhapupalifa ohole yetu yoku mu hola eshi ta lu nehalo liwa opo e tu amene. Otu na yo okukulika etilofimaneko loku mu fimaneka omolweenghono daye inadi ngabekwa. Onghee hano, otu na ‘okulongela Kalunga noutile uyapuki nonoumbada.’ — Ovaheberi 12:28.
Ehena popepi ‘nomukwanyati’
20. Ngeenge hatu lesha omahokololo e na sha noita yaKalunga oo tuhe udite ko nawa, otu na okuninga po shike, nomolwashike?
20 Oshoshili kutya Ombibeli pomhito keshe inai yelifa moule shi na sha nomatokolo aKalunga e na sha noita yaye. Ashike ohatu dulu okukala tu na alushe oushili kutya: Jehova ke na efiku a ka longife eenghono daye dokuhanauna shihe li pauyuki, nopehe na elalakano lasha ile monghedi yonyanya. Omafimbo amwe, opo tu ude ko kutya omolwashike Jehova a katukila onghatu ovanhu vonhumba, oshiwa okukonakona ehokololo lOmbibeli moule omo tamu popiwa oshinima osho nosho yo omauyelele makwao oo a pamba oiningwanima oyo tai hokololwa. (Omayeletumbulo 18:13) Nokuli nonande katu shii ouyelele aushe oo wa kwatelwa mo, okulihonga shihapu shi na sha naJehova nokudilonga komaukwatya aye mawa otashi dulu oku tu kwafela tu dje momalimbililo oo tashi dulika tu na. Ngeenge otwa ningi ngaho, ohatu ka mona kutya otu na omatomheno mahapu okukala twe lineekela Kalunga ketu, Jehova. — Job 34:12.
21. Nonande Jehova oha ningi “omukwanyati” omafimbo amwe, oku na omaukwatya elipi mahokwifa neenghono?
21 Nonande Jehova oha ningi “omukwanyati” ngeenge eenghalo tadi shi pula, osho inashi hala okutya oku hole omapove. Memoniko laHesekiel li na sha netemba loita lomeulu, Jehova okwa popiwa mo te lilongekida oku ka lwifa ovatondi vaye. Ndele nande ongaho, Hesekiel okwa li a mona Kalunga a dingililwa kouta wodula oo u li edidiliko lombili. (Genesis 9:13; Hesekiel 1:28; Ehololo 4:3) Osha yela kutya Jehova okwa ngungila noku na ombili. Omuyapostoli Johannes okwa ti: “Kalunga Oye ohole.” (1 Johannes 4:8) Omaukwatya aeshe aJehova ohaa longele kumwe filufilu monghedi ya wanenena. Inatu nangekwa tuu noupuna eshi hatu dulu okweehena popepi elela naKalunga oo omunaenghono ndele omunahole yo!
^ okat. 1 Omunandjokonona umwe wedina Josephus okwa ti kutya Ovaheberi ova li va “shikulwa komatembakwaita 600 kovalondi veenghambe 50 000 nosho yo ovakwaita vokolupadi ve li 200 000.” — Jewish Antiquities, II, 324 [xv, 3].
^ okat. 12 Osha yela kutya outumbulilo “Ovaamori” oo wa longifwa apa otau ulike kovanhu aveshe vomedu laKanaan. — Deuteronomion 1:6-8, 19-21, 27; Josua 24:15, 18.
Lihonga shihapu
Efiku lEtokolo oshike?
Lihonga nghee Efiku lEtokolo tali ka etela ovanhu ovadiinini omanangeko noupuna.


c: text/html

text:
Oukokolindjila ohau pameke ekwatafano letu naKalunga
“Okwiimbila Kalunga ketu, osho oshiwa.” — EPS. 147:1.
1, 2. (a) Oshike tashi ka ningwa po ngeenge otwa kala hatu popi kombinga yaumwe oo tu hole? (Tala efano olo li li pehovelo loshitukulwa.) (b) Omapulo elipi hatu ka kundafana?
OKUDILADILA nokupopya kombinga yaumwe oo tu hole otaku dulu okupameka ekwatafano letu naye. Osho osha faafana yo ngeenge tashi uya pekwatafano letu naJehova Kalunga. Eshi David a li omufita weedi, luhapu oufiku okwa li ha kala ta tale keulu li yadi eenyofi nokudilonga kOmushiti wado mukumwifi. Okwa ti: “Ngenge handi tale keulu, koshilongwa shominwe doye, kohani nokeenyofi, edi wa shita, omunhu omushike, eshi ho mu dimbulukwa, nomona womunhu eshi ho mu file oshisho?” (Eps. 8:4, 5) Eshi omuyapostoli Paulus a konakona nghee elalakano laJehova li na sha naIsrael shopamhepo la li la wanifwa monghedi ikumwifi, okwa ingida ta ti: “Ouule u fike peni woupuna noweendunge nowounongo waKalunga!” — Rom. 11:17-26, 33.
2 Ngeenge tu li moukalele, ohatu kala hatu diladila nokupopya kombinga yaJehova. Osho ohashi tu kwafele tu kale tu na oukaume wa kola naye. Vahapu ovo va ninga ovakokolindjila ova mona kutya eshi hava kufa ombinga moilonga yOuhamba efimbo lihapu oshe va kwafela va kale ve hole Kalunga nohole yomoule. Kutya nee ou li moilonga yefimbo li yadi ile ou li pokuhanga elalakano olo, diladila kepulo eli: Ongahelipi oukokolindjila wondjikilile otau dulu okupameka ekwatafano loye laJehova? Ngeenge ou li omukokolindjila, lipula kutya, ‘Oshike tashi dulu okukwafela nge ndi twikile okulonga oilonga ei ye likalekelwa?’ Ngeenge natango ino ninga omukokolindjila, lipula kutya, ‘Omalunduluko elipi nda pumbwa okuninga opo ndi ninge omukokolindjila?’ Natu ka kundafaneni eenghedi omo oilonga yefimbo li yadi tai dulu okupameka ekwatafano letu naKalunga.
NGHEE OUKOKOLINDJILA HAU PAMEKE EKWATAFANO LETU NAKALUNGA
3. Okupopya kombinga yomanangeko noupuna Ouhamba omonakwiiwa moukalele ohaku tu kumu ngahelipi?
3 Okukundafana navamwe kombinga yomanangeko noupuna Ouhamba omonakwiiwa ohaku tu ehenifa popepi elela naJehova. Omushangwa ulipi u hole okulongifa ngeenge to udifa eumbo neumbo? Otashi dulika u hole okulongifa Epsalme 37:10, 11; Daniel 2:44; Johannes 5:28, 29; ile Ehololo 21:3, 4. Efimbo keshe hatu kundafana omaudaneko a tya ngaho navamwe, ohashi tu dimbulukifa kutya Kalunga ketu oo ha yandje nehalo liwa oye shili omuyandji ‘wakeshe oshipewa shiwa, nokeshe oshali sha wanenena.’ Osho ohashi tu ehenifa popepi elela naye. — Jak. 1:17.
4. Omolwashike okumona nghee ovanhu ovo hatu udifile ve li monghalo yopamhepo i etifa onghenda haku tu kwafele tu kale tu na olupandu linene li na sha nouwa waKalunga?
4 Okumona nghee ovanhu ovo hatu udifile ve li monghalo yopamhepo i etifa onghenda, ohaku tu kwafele tu kale tu na olupandu eshi twa shiiva oshili. Ovanhu mounyuni kave na apa tava hange ewiliko li shii okulineekelwa olo tali va kwafele va pondole nova kale va hafa shili. Ovanhu vahapu otave lipula shi na sha nonakwiiwa nokave na eteelelo la sha. Ohava kongo omauyelele e na sha neityo longhalamwenyo. Nokuli navahapu ovo hava i komalongelokalunga kave shii lela Omishangwa. Ova fa ashike ovanhu vokuNinive shonale. (Lesha Jona 4:11.) Ngeenge otwa kala hatu kufa ombinga moukalele efimbo lihapu, ohatu ka mona eyooloko olo li li pokati konghalo yopamhepo yaavo hatu udifile nosho yo yoshiwana shaJehova. (Jes. 65:13) Ndele Jehova okwa ulika ouwa waye eshi a ninga shihapu shihe fi ashike oku tu fila oshisho pamhepo. Ota shivi ovanhu aveshe ve uye va tulumukifwe pamhepo nova kale ve na eteelelo lashili. — Eh. 22:17.
5. Okukwafela vamwe pamhepo ohaku tu ningifa tu kale tu uditile ngahelipi omaupyakadi etu?
5 Okukwafela vamwe pamhepo ohaku tu kwafele tu henuke okukala twa wililwa po komaupyakadi opaumwene. Omukokolindjila wondjikilile wedina Trisha okwa mona oushili woshinima osho eshi ovadali vaye va li va teya ohombo. Okwa ti: “Osho oshimwe shomoiningwanima oyo ya li ya nyemateka nge neenghono monghalamwenyo yange.” Efiku limwe okwa li a nyemata nokwa hala okukala peumbo, ndele nande ongaho, okwa li a ya a ka konakone nounona vatatu ovo va li hava di meumbo mu na omaupyakadi mahapu. Xe younona ovo okwa li e va hauluka, nomumwaina womumati ou a kula okwa li he va hepeke. Trisha okwa ti: “Oupyakadi ile oluhodi keshe olo nda li handi ungaunga nalo kali fi sha oku li yelekanifa nolavo. Eshi hatu konakona, oumesho vavo ova li tava vilima notave limemesha va tunhukwa. Ounona ovo onda li nde va tala ko ve li oshali ya dja kuJehova, naunene tuu mefiku olo.”
6, 7. (a) Ongahelipi eitavelo letu hali pamekwa ngeenge hatu hongo vamwe oshili yOmbibeli? (b) Okumona nghee ovakonakonimbibeli tava xwepopaleke onghalamwenyo yavo omolwokutula moilonga omafinamhango opamishangwa ohaku tu kwafele tu kale twa tala ko ngahelipi ounongo waKalunga?
6 Okuhonga vamwe omahongo Ombibeli ohaku pameke eitavelo letu. Omuyapostoli Paulus okwa shanga shi na sha nOvajuda vamwe vopefimbo laye ovo va li va dopa okutula moilonga osho hava hongo vamwe, a ti: “Ongahelipi hano, ove ou ho longo ovanhu, iho lilongo [ove] mwene?” (Rom. 2:21) Ovakokolindjila vokunena inava yooloka ko tuu kOvajuda va tya ngaho! Ohava mono eemhito dihapu dokuhonga vamwe nohava ningi omakonakonombibeli. Ndele opo va pondole, ove na okukala have lilongekidile nawa ekonakonombibeli keshe notashi dulika nokuli va ninge omapekapeko kombinga yomanyamukulo omapulo onhumba. Omukokolindjila wedina Janeen okwa yelifa ta ti: “Efimbo keshe handi mono omhito yokuhonga vamwe oshili, ohandi kala ndi udite oshinima osho handi va hongo sha fa sha findilwa momadiladilo nomomutima wange. Osho ohashi pameke eitavelo lange.”
7 Okumona nghee ovakonakonimbibeli tava xwepopaleke onghalamwenyo yavo omolwokutula moilonga omafinamhango Ombibeli ohaku tu kwafele tu kale twa lenga ounongo waKalunga. (Jes. 48:17, 18) Osho ohashi tu kwafele yo tu kale twa tokola toko okutwikila okutula moilonga omafinamhango oo mokukalamwenyo kwetu. Omukokolindjila umwe vali wedina Adrianna okwa ti: “Ovanhu ngeenge ve lineekela mounongo wavo vene, onghalamwenyo yavo ohai kala ya dundakana. Ashike shimha va hovele okukala ve lineekela ounongo waJehova, ohashi va etele ouwa pefimbo opo tuu opo.” Sha faafana, omukokolindjila umwe wedina Phil okwa ti: “Ohashi kala shitunhula okumona nghee ovanhu tava lundulula okukalamwenyo kwavo kekwafo laJehova, nonande kava li tava pondola sha eshi va li tava kendabala kuvo vene.”
8. Okulonga moukalele novamwatate novamwameme ohaku tu kumu ngahelipi?
8 Okulonga moukalele novamwatate novamwameme ohaku tu tungu pamhepo. (Omayel. 13:20) Ovakokolindjila vahapu ohava longo efimbo lile moukalele pamwe novaudifi vakwao vevaengeli. Osho ohashi tu pe eemhito ‘dokuhekelekafana,’ ile tu tye, dokutwaafana omukumo. (Rom. 1:12; lesha Omayeletumbulo 27:17.) Omukokolindjila umwe wedina Lisa okwa ti: “Koilonga, ovanhu ohava kala ve na omhepo yefiyafanepo nova twilafana ondubo. Efiku keshe oto udu ovanhu tava ambe vakwao notava tukana. Ohava kala va hala okukala va fimana ve dule vakwao, kashi na nee mbudi kutya otashi pula shike. Omafimbo amwe, ohave ku kembaula ile ve ku sheke omolwelihumbato loye lopaKriste. Ndele okulonga moukalele nOvakriste vakweni ohashi tungu shili. Shimha twa mane oukalele, ohandi shuna keumbo ndi udite nda pepelelwa, kashi na nee mbudi kutya onda loloka shi fike peni.”
9. Ongahelipi okukokola ondjila pamwe nakaume koye kopahombo taku dulu oku mu kwafela mohombo yeni?
9 Okukokola ondjila nakaume koye kopahombo otaku ka pameka ohombo yeni. (Omuud. 4:12) Madeline, oo ha kokola ondjila nomushamane waye, okwa ti: “Ame nomushamane wange ohatu kala hatu popi kombinga yanghee oukalele wetu wa enda efiku olo ile oshinima shonhumba osho twa lesha mOmbibeli osho hatu dulu okutula moilonga moukalele wetu. Omudo keshe hatu kokola ondjila pamwe, ohashi pameke ekwatafano letu.” Sha faafana, Trisha okwa ti: “Otwa udafana tuha lande oinima meendjo, nomolwaasho ihatu kala hatu tanguna shi na sha noimaliwa. Otwe liunganeka opo tu dule okukala hatu i moukalele pefimbo la faafana, nomolwaasho luhapu ohatu ningi pamwe omalishuneko nomakonakonombibeli, naasho ohashi tu kwafele tu pameke ohombo yetu.”
10. Okukonga tete Ouhamba nokumona nghee Kalunga te tu yambidida ohaku kumu ngahelipi elineekelo letu muye?
10 Elineekelo letu muJehova ohali ende tali kolo eshi hatu pitifa komesho oinima yOuhamba, hatu mono nghee Jehova te tu yambidida nosho yo eshi ta nyamukula omailikano etu. Oshoshili kutya Ovakriste aveshe ovadiinini ove lineekela Jehova. Ndele ovakokolindjila ova mona kutya okulineekela Jehova otaku va kwafele va twikile okukokola ondjila. (Lesha Mateus 6:30-34.) Omukokolindjila wedina Curt, noku li yo omupashukilishikandjo wopakafimbo, okwa li a dimina a ka talele po eongalo lonhumba opo hapa shingwa eevili mbali netata okudja peumbo lavo. Ye nomukulukadi waye, oo naye e li omukokolindjila, mohauto yavo omwa li ashike mu na omahooli a wana oku va twala ndele itaa dulu oku va alula, nokwa li ashike ta ka kwata konima yoshivike shimwe. Curt okwa ti: “Onda li nda hovela okulipula ngeenge etokolo olo nda ninga oli li ngoo mondjila.” Konima eshi va ilikana, ova li va tokola okuwanifa po oshinakuwanifwa osho, ve na elineekelo kutya Kalunga ota ka wanifa po eemhumbwe davo. Fimbo vali ve li pokuya, omumwameme umwe okwa li e va dengela noku va lombwela kutya okwa hala oku va pa oshali yonhumba. Okwa li e va pa naanaa oimaliwa oyo va li va pumbwa opo va dule okuya nokwaaluka. Curt okwa ti: “Ngeenge owa ningilwa oshinima sha tya ngaho lwoikando, oshipu okumona kutya Jehova ote ku yambidida neke laye.”
11. Ovakokolindjila ohava hafele omanangeko noupuna amwe elipi?
11 Luhapu ovakokolindjila ohava mono kutya eshi tava longo noudiinini moilonga yaJehova nokukendabala okweehena popepi elela naye, ohashi va etele omanangeko noupuna mahapu. (Deut. 28:2) Ashike oukokolindjila ou na omashongo. Kape na omupiya waKalunga a lya olusha lokuhahangwa komaupyakadi oo a etifwa kounashibofa waAdam. Omafimbo amwe, omaupyakadi otashi dulika a ningife ovakokolindjila vamwe va efe po oukokolindjila pakafimbo. Ashike luhapu omaupyakadi otaa dulu okukandulwa po ile nokuli okuhenukwa. Ndele mbela oshike tashi dulu okukwafela ovakokolindjila va twikile okuhafela oilonga yavo youkokolindjila?
TWIKILA OKUKALA MOILONGA YEFIMBO LI YADI
12, 13. (a) Omukokolindjila oku na okuninga po shike ngeenge oha mono shidjuu okuwanifa po eevili doukokolindjila? (b) Omolwashike sha fimanenena okukonga efimbo lokulesha Ombibeli efiku keshe, okuninga ekonakono lopaumwene nokudilonga?
12 Ovakokolindjila vahapu ove lipyakidila neenghono. Ohashi kala shidjuu kuvo okuwanifa po omalipyakidilo avo aeshe, nomolwaasho osha fimana kuvo okuliunganeka nawa. (1 Kor. 14:33, 40) Ngeenge omukokolindjila oha mono shidjuu okuwanifa po eevili odo e na okulonga, otashi dulika a pumbwa okutala kutya oha longifa ngahelipi efimbo laye. (Ef. 5:15, 16) Ota dulu okulipula kutya: ‘Ohandi longifa efimbo li fike peni momalihafifo ile moinima yopaumwene? Mbela onda pumbwa okukulika elipangelo shi dulife nale? Mbela onda pumbwa okuninga po omalunduluko shi na sha noilonga yange yokulikongela omboloto?’ Omukriste keshe ota dimine kutya oshipu okuweda ko komalipyakidilo etu, nomolwaasho, ovo ve li moilonga yefimbo li yadi ova pumbwa okulikonakona efimbo nefimbo nokuninga omalunduluko a pumbiwa.
13 Omukokolindjila oku na okukala ha lesha Ombibeli efiku keshe, ha ningi ekonakono lopaumwene nokudilonga. Ndele okwa pumbwa lela elipangelo opo omalipyakidilo oo inaa fimana ehe mu manene po efimbo olo e na okulongifa moinima ei ya fimanenena. (Fil. 1:10) Pashihopaenenwa, kala nee ngeno wa fa u wete omukokolindjila te uya meumbo, a uhala moukalele. Konguloshi efiku olo okwa li a tokola okulilongekidila okwoongala taku landula. Ndele tete, okwa hala okulesha ee-emaila daye. Okwa patulula okombiyuta ndele te di lesha noku di nyamukula. Opo nee, okwa ya vali konhele yonhumba yokointaneta opo a tale ngeenge ondado yoshinima shonhumba osho a hala okulanda oya kuluka. Eshi a ka papala, eevili adishe mbali oda pita nale noina hovela okulilongekidila okwoongala ngaashi a li a diladila. Omolwashike okuninga ngaho ku li oupyakadi? Opo ovatondoki ovanawino va dule okukala hava tondoka oule womido dihapu, ove na okufila oshisho omalutu avo. Sha faafana, opo ovakokolindjila va dule okutwikila moilonga yefimbo li yadi, ova pumbwa okukala hava ningi ekonakonombibeli lopaumwene pandjikilile opo va pameke oupamhepo wavo. — 1 Tim. 4:16.
14, 15. (a) Omolwashike ovakokolindjila va pumbwa okukaleka onghalamwenyo yavo yanafangwa? (b) Omukokolindjila oku na okuninga po shike ngeenge okwa shakeneke omaudjuu?
14 Ovakokolindjila ovo hava pondola ohava kendabala okukala nonghalamwenyo yanafangwa. Jesus okwa ladipika ovahongwa vaye va kale ve na eisho li li nawa. (Mat. 6:22) Okwa kala e na onghalamwenyo i li paunafangwa opo a dule okuwanifa po oukalele waye nopehe omapiyaaneko. Okwa ti: “Eembadje odi nomakwena, needila dokeulu odi noihadi, ndele Omona wOmunhu ke na apa ta wilike omutwe waye.” (Mat. 8:20) Omukokolindjila oo a hala okushikula oshihopaenenwa shaJesus oku na okudimbuluka kutya apa ngoo pe fike ouhapu woiniwe yaye, opo ngoo tapa ka kala pe fike oku i fila oshisho, oku i pangela ngeenge ya teka ile oku i pingena po naimwe.
15 Ovakokolindjila ove na okudimbuluka kutya, nonande oilonga yavo oye likalekelwa, itashi ti kutya vo ove li xwepo ve dule ovaudifi vakwao. Ndele ponhele yaasho, oshipewa keshe ile oufembanghenda keshe oo tashi dulika tu na, otu u na omolwouwanghenda waKalunga uhe fi kuyelekwa. Onghee hano, opo omunhu a dule okutwikila e li omukokolindjila, oku na okukala e lineekela muJehova. (Fil. 4:13, yelekanifa no-NW.) Ndele ovakokolindjila otashi dulika va shakeneke omashongo nomaudjuu. (Eps. 34:20) Ngeenge osho osha ningwa, ove na okukonga ewiliko laJehova noku mu pitika e va kwafele, ponhele yokweefa po meendelelo oukokolindjila. (Lesha Epsalme 37:5.) Eshi tava mono nghee Kalunga te va yambidida pahole, otava ka ehena popepi elela naye, e li Xe womeulu omunefiloshisho. — Jes. 41:10.
MBELA ITO DULU OKUWAIMINA OVAKOKOLINDJILA?
16. Oshike u na okuninga po ngeenge owa hala okuninga omukokolindjila?
16 Ngeenge owa hala okuhafela omanangeko noupuna ngaashi oo haa hafelwa kwaavo ve li moilonga yefimbo li yadi, owa pumbwa oku shi lombwela Jehova meilikano. (1 Joh. 5:14, 15) Popya yo novakokolindjila. Litulila po omalalakano oo tae ku kwafele u ninge omukokolindjila. Osho osho Keith naErika va li va ninga. Ngaashi ovalihomboli vahapu vepupi lavo, ova kala hava i koilonga yokulikongela omboloto nova li va landa eumbo notuwa ipe diva konima eshi va hombola. Ova ti: “Otwa li hatu diladila kutya oinima oyo otai ke tu kwafela tu kale tu udite twa wanenwa, ndele hasho mboli.” Eshi Keith a kanifa oilonga yaye, okwa kufa oukwafelikokolindjila. Okwa ti: “Oukokolindjila owa dimbulukifa nge ehafo olo hatu mono ngeenge tu li moukalele.” Ova li va panga oukaume novalihomboli ovakokolindjila ovo va li ve va kwafela va mone ehafo olo hali di mokukala nonghalamwenyo i li paunafangwa nokukokola ondjila. Keith naErika ova li va ninga po shike? Ova ti: “Otwa li twa ninga omusholondodo womalalakano etu opamhepo, ndele hatu u nateke kokila yokutalaleka, nohatu didilike elalakano keshe olo twa wanifa po.” Mokweendela ko kwefimbo, ova ka dula okuninga ovakokolindjila.
17. Omolwashike shi li pandunge okutala ngeenge oto dulu okuninga po omalunduluko opo u ninge omukokolindjila?
17 Mbela ito dulu okuwaimina ovakokolindjila? Ngeenge ou wete kutya pomhito ei ito dulu okuninga omukokolindjila, kendabala ngaashi to dulu u ehene popepi elela naJehova mokukala ho longo noudiinini moukalele. Ngeenge owa ilikana kuJehova nokudiladila moule kombinga yonghalo yoye, oshi na oupu u ka mone kutya ngeenge owa ningi omalunduluko onhumba monghalamwenyo yoye oto dulu okuninga omukokolindjila. Ngeenge owa ningi omukokolindjila, ehafo olo to ka mona itali dulu nande okuyelekwa nomaliyambo oo wa ninga. Oto ka kala u udite wa wanenwa eshi wa pitifa komesho oinima yOuhamba, ponhele yokupitifa komesho omalalakano oye mwene. (Mat. 6:33) Oto ka mona yo ehafo linene olo hali di mokuyandja. Shimwe vali, oto ka kala u na eemhito dihapu dokudiladila nokupopya kombinga yaJehova, naasho otashi ku kwafele u kale u mu hole nohole yomoule notashi ke mu hafifa.

robotstxt: allowed

filter: keep


text:
ETUKULWA 7
Otaku ka kala enyumuko
1-3. Ovanhu aveshe ove li moupika washike, na Jehova ote ke va mangulula mo ngahelipi?
DILADILA nee ngeno wa lundilwa kutya owa nyona, ndele to tokolelwa okukala modolongo onghalamwenyo yoye aishe. Oto ka kala u udite wa fa uhe na vali eteelelo la sha, nouhe na osho to dulu okuninga po. Ndele opo u li po, okwa dja omunhu oo e na eenghono doku ku mangulula mo nokwe ku udanekela kutya ote ke ku kwafela. Mbela oto ka kala u udite ngahelipi?
2 Ovanhu aveshe ove li moupika wefyo. Katu na osho hatu dulu okuninga opo tu li henuke. Ashike Jehova oku na eenghono doku tu xupifa mefyo. Okwe tu udanekela a ti: “Omutondi wahauxuuninwa ou ta hanaunwa po oye efyo.” — 1 Ovakorinto 15:26.
3 Itatu ka kala tuu twa pepelelwa neenghono eshi itatu ke lipula vali shi na sha nefyo! Kakele kokuxulifa po efyo, Jehova ota ka nyumuna yo oonakufya. Okwa udaneka kutya “ovafi” otava ka kala vali nomwenyo. Osho itashi ke tu etela tuu ehafo linene! (Jesaja 26:19) Ombiibeli oya ti kutya otaku ka kala enyumuko.
NGEENGE UMWE OO U HOLE A FYA
4. (a) Oshike tashi dulu oku tu hekeleka ngeenge umwe womovapambele vetu ile kaume ketu okwa fi? (b) Oolyelye va li va panga oukaume wopofingo naJesus?
4 Ohatu kala twa nyika oluhodi neenghono ngeenge umwe womovapambele vetu ile kaume ketu kopofingo a fya. Ohatu kala yo tu wete twa fa tuhe na ekwafo la sha molwaashi katu na eenghono doku mu alulila momwenyo. Ashike Ombiibeli otai dulu oku tu hekeleka. (Lesha 2 Ovakorinto 1:3, 4.) Natu ka taleni koshihopaenenwa shimwe osho tashi ulike kutya Jehova naJesus ova halelela okwaalulila ovaholike vetu ovo va fya momwenyo. Eshi Jesus a li kombada yedu, okwa kala ha talele po Lasarus novamwaina Marta naMaria, nokwa li a panga oukaume wopofingo navo. Ombiibeli oya ti: “Jesus okwa li e hole Marta nomumwaina naLasarus.” Lwanima, Lasarus okwa ka fya. — Johannes 11:3-5.
5, 6. (a) Jesus okwa li a ninga po shike eshi a mona ovapambele nookaume kaLasarus tava lili? (b) Omolwashike okushiiva nghee Jesus a li e udite kombinga yefyo tashi tu hekeleke?
5 Eshi Jesus a uda kutya Lasarus okwa fya, okwa li a ya a ka hekeleke Marta naMaria. Ndele eshi Marta a uda kutya Jesus oku li mondjila, okwa dja mo moshilando e ke mu shakeneke. Okwa li a hafa okumona Jesus, ndele ta ti kuye: “Omwene, ngeno Ove wa li po, ngeno omumwameme ina fya.” Marta okwa li ta lili nokwa li ta diladila kutya Jesus ke na vali osho ta dulu okuninga po. Ndele eshi Jesus a mona Maria ta lili, osha li she mu nyikifa oluhodi, ndele naye ta lili. (Johannes 11:21, 33, 35) Jesus okwa li a nyika oluhodi ngaashi ashike hatu kala tu udite ngeenge twa filwa.
6 Itashi hekeleke tuu okushiiva kutya Jesus oha kala a nyika oluhodi ngaashi ashike fye ngeenge twa filwa! Xe Jehova naye osho ha kale e udite ngaho. (Johannes 14:9) Jehova oku na eenghono okuxulifa po efyo filufilu, naasho osho ta ka ninga mafiku.
“LASARUS, DJA MO!”
7, 8. Omolwashike Marta a li ina hala emanya li kufwe ko kombila yaLasarus, na Jesus okwa li a ninga po shike?
7 Kombila omo mwa li mwa pakwa Lasarus okwa li kwa idilwa nemanya la kula. Ndele Jesus eshi a ya ko, okwa lombwela ovo va li po a ti: “Kufeni ko emanya.” Ashike Marta ka li a hala emanya li kufwe ko molwaashi Lasarus mombila okwa hangwa a ninga mo omafiku ane. (Johannes 11:39) Marta ka li e shii kutya Jesus ota ka ninga po shike opo a kwafele mumwaina.
8 Jesus okwa ingida Lasarus a ti: “Dja mo!” Opo nee “nakufya okwa dja mo, eemhadi nomaoko a mangwa nomalapi.” Oshiningwanima osho osha li sha kumwifa Marta naMaria. (Johannes 11:43, 44) Kungaho, Lasarus okwa li a nyumunwa nokwa li a twikila okukala vali novapambele nosho yo ookaume kaye. Ova li va dula oku mu papatela, oku mu kuma nokupopya naye. Kashi fi tuu oshikumwifilonga shididilikwedi eshi Jesus a nyumuna Lasarus!
“OKAKADONA, OHANDI KU LOMBWELE, PENDUKA”
9, 10. (a) Olyelye a li a pa Jesus eenghono dokunyumuna ovanhu? (b) Omolwashike sha fimana okulesha omahokololo e na sha naavo va li va nyumunwa?
9 Mbela Jesus okwa li a longifa eenghono daye mwene eshi a nyumuna ovanhu? Ahowe. Fimbo Jesus ina nyumuna Lasarus, tete okwa ilikana kuJehova, ndele ta pewa eenghono odo a longifa. (Lesha Johannes 11:41, 42.) Lasarus haye aeke a li a nyumunwa. Ombiibeli oya popya yo shi na sha nokakadona ewifa laJairus komido 12, oko ka li taka vele unene. Jairus, xe yokakadona oko okwa li a nyika oluhodi neenghono, ndele ta pula Jesus e ka velule. Ofimbo Jairus a li ta popi naJesus, puvo ope uya omulumenhu, ndele ta ti: “Omumwoyekadona okwa fya, oshike to lolokifa vali omuhongi?” Ndele Jesus okwa tya kuJairus: “Ino tila, shimha wa itavela, ota xupifwa.” Opo nee ova ya pamwe keumbo laJairus. Fimbo ve li pokufika, Jesus okwa li a uda nokwa mona eshi ovanhu tava lili omolwefyo lokakadona. Ndele okwa tya kuvo: “Inamu lila, inaka fya, oka kofa po.” Xe naina yokaana otashi dulika va li va limbililwa kutya Jesus okwa li a hala okutya shike. Jesus okwa lombwela ovanhu va dje mo monduda omo mwa li mwa nangekwa okaana, ndele ta i mo naxe naina yako. Okwe ka kwata meke, ndele ta ti kuko: “Okakadona, ohandi ku lombwele, penduka.” Kungaho, Jesus okwa li a nyumuna okakadona oko. Nopehe nomalimbililo, xe naina yokakadona ove na okukala va li va hafa neenghono eshi omona wavo a penduka nokwa hovela okweenda. (Markus 5:22-24, 35-42; Lukas 8:49-56) Okudja efiku olo, otashi dulika va li hava dimbuluka alushe osho Jehova e va ningila okupitila muJesus, shimha va li tava tale okamona kavo. *
10 Ovanhu ovo Jesus a li a nyumuna ova ka fya natango. Ashike osha fimanenena okulesha kombinga yomanyumuko oo molwaashi ohashi tu pe eteelelo lashili. Jehova okwa halelela okunyumuna ovanhu note ke shi ninga mafiku.
OSHO HATU LIHONGO MOMAHOKOLOLO E NA SHA NENYUMUKO
11. Oshike hatu lihongo mOmuudifi 9:5 shi na sha naLasarus?
11 Ombiibeli oya popya kutya ‘oonakufya inava shiiva nande sha.’ Lasarus naye omo a li monghalo ya tya ngaho. (Omuudifi 9:5) Ngaashi ashike Jesus a li a popya, Lasarus okwa li a fa a kofa po. (Johannes 11:11) Eshi Lasarus a li mombila, ka li e na eshiivo la sha.
12. Otu shi shii ngahelipi kutya Lasarus okwa li a nyumunwa shili?
12 Lasarus okwa li a nyumunwa kuJesus moipafi yovanhu vahapu. Ovatondi vaJesus navo ova li va shiiva kutya okwa longa oshikumwifilonga sha tya ngaho. Konima eshi Lasarus a nyumunwa, okwa ka twikila okukala nomwenyo, naasho osha yandja oumbangi u na sha nenyumuko olo. (Johannes 11:47) Lasarus okwa li a talelwa po kovanhu vahapu, nolwanima ovanhu ovo ova li va hovela okwiitavela kutya Jesus okwa tumwa shili kuKalunga. Molwaashi ovatondi vaJesus kava li va hafela osho a ninga, ova li va tokola oku mu dipaa pamwe naLasarus. — Johannes 11:53; 12:9-11.
13. Omolwashike hatu dulu okukala noushili kutya Jehova ota ka nyumuna oonakufya?
13 Jesus okwa ti kutya “aveshe ava va kala meembila” otava ka nyumunwa. (Johannes 5:28) Osho osha hala okutya Jehova ota ka nyumuna shili aveshe ovo e wete kutya ova wana okunyumunwa. Ndele opo Jehova a nyumune omunhu wonhumba, oku na okukala ta dimbuluka okanima keshe ke na sha nomunhu oo. Mbela osho Jehova ota dulu ngoo oku shi ninga shili? Heeno. Keulu oku na eenyofi omabiliyona, ndele Ombiibeli oya ti kutya Jehova oku di shii adishe komadina. (Lesha Jesaja 40:26.) Ngeenge Jehova ota dulu okudimbuluka edina lonyofi keshe, osha yela kutya ita nyengwa okudimbuluka keshe shimwe kombinga yaavo ta ka nyumuna. Otu na oushili kutya Jehova oku na eenghono dokunyumuna oonakufya molwaashi oye a shita oinima aishe.
14, 15. Eendjovo odo Job a popya otadi tu hongo shike shi na sha nenyumuko?
14 Omulumenhu omudiinini Job okwa li a itavela menyumuko. Okwa li a pula a ti: “Omunhu ngenge ta fi, ota ka nyumuka tuu vali?” Okwa popya vali shi na sha naJehova a ti: “Ove ngeno u ifane, ame nohandi ku nyamukula, Ove ho djuulukwa oshilonga shomake oye.” Job okwa li e shii kutya Jehova okwa halelela efimbo li fike opo a nyumune oonakufya. — Job 14:13-15.
15 Mbela oho kala u udite ngahelipi shi na sha neteelelo lenyumuko olo tu na? Otashi dulika u lipule kutya: ‘Ongahelipi shi na sha novapambele nosho yo ookaume kange ovo va fya nale, mbela navo otava ka nyumuka ngoo?’ Ohashi tu hekeleke okushiiva kutya Jehova okwa hala okwaalulila oonakufya momwenyo. Oolyelye tava ka nyumunwa notava ka kala peni? Natu ka taleni osho Ombiibeli tai ti.
‘OTAVA UDU ONDAKA YAYE NDEE TAVA HOLOKA MO’
16. Ovo tava ka nyumunwa va kale kombada yedu otava ka hafela onghalamwenyo ya tya ngahelipi?
16 Ovo va li va nyumunwa mefimbo la pita, ova ka hangana vali nookaume nosho yo ovapambele vavo. Osho osho twa teelela shi ka ningwe mafiku, ashike ovo tava ka nyumunwa otava ka mona ouwa muhapu. Ngahelipi mbela? Otava ka kala ve na oufembanghenda wokukala nomwenyo fiyo alushe kombada yedu. Kakele kaasho, otava ka kala yo mounyuni wa yooloka ko filufilu kwaau tu li kunena. Mounyuni oo mupe itamu ka kala vali oita, ominyonena nosho yo omauyahame.
17. Ovanhu velipi tava ka nyumunwa?
17 Ovanhu velipi tava ka nyumunwa? Jesus okwa ti kutya ‘ava va kala meembila otava udu ondaka yaye ndee tava holoka mo.’ (Johannes 5:28, 29) Ehololo 20:13 ola ti: “Nefuta ola yandja ovafi ava va li mo, nefyo noshovafi oya yandja ovafi ava va li mo.” Osha yela kutya ovanhu omabiliyona otava ka nyumunwa. Omuyapostoli Paulus naye okwa popya kutya otaku ka kala enyumuko “lovayuki nolovalunde.” (Lesha Oilonga 24:15.) Ndele mbela osho osha hala okutya shike?
18. Oolyelye va kwatelwa mongudu ‘yovayuki’ ovo tava ka nyumunwa?
18 ‘Ovayuki’ ova kwatela mo ovapiya vaJehova ovadiinini ovo va li ko nale fimbo Jesus a li ine uya kombada yedu. Vamwe ovo tava ka nyumunwa va kale nomwenyo kombada yedu ongaashi Noa, Abraham, Sara, Moses, Rut nosho yo Ester. Oto dulu okulesha ouyelele u na sha novanhu ovo membo lOvaheberi etukulwa 11. Ndele ongahelipi shi na sha novapiya vaJehova ovadiinini ovo tava fi kunena? Navo otava ka nyumunwa molwaashi ove li mongudu ‘yovayuki.’
19. ‘Ovalunde’ ova kwatela mo oolyelye? Jehova ote ke va pa omhito yashike?
19 ‘Ovalunde’ ova kwatela mo ovanhu omabiliyona ovo inava mona omhito yokulihonga kombinga yaJehova. Nonande ova fya nale, Jehova ine va dimbwa. Ote ke va nyumuna va ka mone omhito yokulihonga kombinga yaye nove mu longele.
20. Omolwashike ovanhu vamwe itava ka nyumunwa?
20 Mbela osho sha kundafanwa metetekelo osha hala kutya ovanhu aveshe ovo va fya otava ka nyumunwa? Ahowe. Jesus okwa ti kutya ovanhu vamwe itava ka nyumunwa. (Lukas 12:5) Olyelye ta ka tokola kutya omunhu wonhumba ota nyumunwa ile hasho? Jehova oye omutokoli a shiya ko, ashike okwa pa yo Jesus oufemba wokukala “omutokoli wovanamwenyo nowovafi.” (Oilonga 10:42) Ovanawii ile ovahenakalunga aveshe ovo inave livela ombedi itava ka nyumunwa. — Tala omafatululo oitya pexulilo lembo, oshitwa 19.
ENYUMUKO LOKUNYUMUNINWA MEULU
21, 22. (a) Ovanhu ovo tava nyumunwa va ye meulu otava ka kala nomalutu a tya ngahelipi? (b) Olyelye wotete a nyumuninwa omwenyo womeulu?
21 Ombiibeli oya popya kutya ovanhu vamwe otava ka kala meulu. Ashike ovo tava i meulu itava nyumunwa ve na omalutu opanhu. Ponhele yaasho, otava nyumunwa ve na omalutu opamhepo.
22 Jesus oye wotete a nyumuninwa omwenyo womeulu. (Johannes 3:13) Konima yomafiku atatu eshi Jesus a li a dipawa, Jehova okwa li e mu nyumuna. (Epsalme 16:10; Oilonga 13:34, 35) Ka li a nyumunwa e na olutu lopanhu. Omuyapostoli Petrus okwa popya shi na sha nokunyumunwa kwaJesus a ti: “Okwa dipawa palutu nokwa tulwa omwenyo pamhepo.” (1 Petrus 3:18) Jesus okwa nyumunwa e li omunhu wopamhepo omunaenghono. (1 Ovakorinto 15:3-6) Ashike Ombiibeli oya popya kutya ope na vali vamwe ovo tava nyumunwa va ka kale pamwe naye meulu.
23, 24. Oolyelye ve li “okangudu” kanini oko ka popiwa kuJesus, nove li vangapi?
23 Fimbo Jesus ina fya, okwa lombwela ovahongwa vaye a ti: “Ohandi ke mu longela onhele.” (Johannes 14:2) Osho osha hala okutya vamwe vomovashikuli vaye otava ka nyumunwa va ka kale pamwe naye meulu. Mbela ove li vangapi? Jesus okwa ti kutya ove li “okangudu” kanini. (Lukas 12:32) Omuyapostoli Johannes okwa tumbula omuvalu wokangudu oko eshi a ti kutya okwa mona Jesus a “kala ofika komhunda yaSion [yomeulu] pamwe nomayovi efele nomilongo nhe nanhe.” — Ehololo 14:1.
24 Ovakriste ovo ve li 144 000 otava ka nyumunwa naini? Ombiibeli oya popya kutya osho osha li tashi ka ningwa diva ngeenge Jesus a hovele okupangela meulu. (1 Ovakorinto 15:23) Paife otu li pefimbo opo Jesus ta pangele meulu, navahapu vomokangudu kovanhu 144 000 ova nyumuninwa nale omwenyo womeulu. Ngeenge umwe womwaavo ve li momwenyo natango kombada yedu a fi, oha nyumuninwa omwenyo womeulu mepakumo leisho. Ndele monakwiiwa, ovanhu vahapu otava ka nyumunwa va ka kale nomwenyo mOparadisa kombada yedu.
25. Oshike hatu ke lihonga metukulwa tali landula?
25 Mafiku Jehova ota ka mangulula mo ovanhu mefyo note ke li xulifa po filufilu. (Lesha Jesaja 25:8.) Mbela ovo tava i meulu otava ka ninga mo shike? Ombiibeli oya ti kutya otava ka pangela pamwe naJesus mOuhamba waKalunga. Ohatu ke lihonga shihapu shi na sha nepangelo olo metukulwa tali landula.
^ okat. 9 MOmbiibeli omu na omahokololo amwe vali oo taa popi shi na sha novanhu ovo va nyumunwa kuJesus, mwa kwatelwa ounona, ovakulunhu, ovalumenhu, ovakainhu, Ovaisrael naavo vehe fi Ovaisrael. Oto dulu okulesha omahokololo oo momambo taa landula, 1 Eehamba 17:17-24; 2 Eehamba 4:32-37; 13:20, 21; Lukas 7:11-17; 8:40-56; Oilonga 9:36-42; 20:7-12.
Lihonga shihapu
Oshike hashi ningwa po konima yefyo?
Omanyumuko ahetatu oo a tumbulwa mOmbibeli. Ovanhu ohava ti shike ngeenge omunhu a fi?
Lilongekidila paife oku ka kala mounyuni mupe
Oshiwana shaKalunga oshi li monghalo ya faafana nomunhu oo a hala okutembukila koshilongo shimwe shi lili.


text:
Oho pitike ngoo Omumi munene e ku me?
‘Tala, ngaashi ondova i li meke lomuhongi woitoo, osho nanye yo mu li meke lange.’ — JEREMIA 18:6.
OMAIMBILO: 60, 22
1, 2. Omolwashike Kalunga a li a tala ko Daniel e li “omulumenhu muwa,” nongahelipi hatu dulu okukala ovaduliki ngaashi ye?
ESHI Ovajuda va li va twalwa moukwatwa waBabilon, ova li va ya moshilando osho sha li shi na oikalunga ihapu novanhu ovo hava longele eendemoni. Ashike Ovajuda ovadiinini, ngaashi Daniel nookaume kaye vatatu, ova li va anya okumewa kovanhu vomuBabilon. (Daniel 1:6, 8, 12; 3:16-18) Daniel nosho yo ookaume kaye ova li va efa Jehova a kale Omumi wavo nova li va twikila oku mu longela oye aeke. Nonande Daniel okwa kala mokati kovanhu ve na elihumbato lii hanga onghalamwenyo yaye aishe, omweengeli waKalunga okwa ti kutya okwa li “omulumenhu muwa.” — Daniel 10:11, 19.
2 Pefimbo lOvaisrael, omuhongi woiyuma okwa li ha me onhata kefininiko opo a dule okweeta po olupe loshiyuma osho a hala. Kunena, Ovalongelikalunga vashili ove shii kutya Jehova oku li Omupangeli weshito alishe noku na oufemba wokuma ovanhu. (Lesha Jeremia 18:6.) Oku na yo oufemba wokuma keshe umwe womufye. Ashike Jehova iha fininike ovanhu va efe po eenghedi dii. Mepingafano naasho, okwa hala tu kale tu na ehalo lokumewa kuye. Moshitukulwa eshi, ohatu ke lihonga nghee hatu dulu okukala ngaashi onhata ipu oyo i li meke laKalunga. Ohatu ka kundafana yo omapulo atatu taa landula: (1) Ongahelipi hatu dulu okuhenuka okuulika omaukwatya mai oo taa dulu oku tu ningifa tu ha tambule ko omayele aKalunga notu kale ngaashi onhata ya kukuta? (2) Ongahelipi hatu dulu okukulika omaukwatya mawa oo tae tu kwafele tu kale ngaashi onhata ipu nokukala ovaduliki? (3) Ongahelipi ovadali Ovakriste tava dulu okulonga pamwe naKalunga ngeenge tava me ovana vavo?
HENUKA OMAUKWATYA OO TAA DULU OKUKUKUTIKA OMUTIMA
3. Omaukwatya elipi taa dulu okukukutika omitima detu? Shi yelifa.
3 Ombiibeli mOmayeletumbulo 4:23 oya ti: ‘Omutima woye u amena komesho yoinima aishe oyo i nokwaamenwa, osheshi muo otamu di omwenyo.’ Opo tuha kukutike omitima detu, otu na okuhenuka oinima ngaashi ounhwa, okuhe na eitavelo nokunyona. Ngeenge inatu lungamena oinima ya tya ngaho, otai dulu oku tu ningifa tuha kale ovaduliki nokukala ovanashibofa. (Daniel 5:1, 20; Ovaheberi 3:13, 18, 19) Ussia ohamba yaJuda oya li ya ningilwa oshinima sha tya ngaho. (Lesha 2 Omafimbo 26:3-5, 16-21.) Potete Ussia okwa li ha dulika nokwa li e na ekwatafano liwa naKalunga, onghee hano, Kalunga okwa li e mu pameka. Ndele Ussia “eshi a ninga omunaenghono, omutima waye e u nenepeka.” Okwa li a kwatwa kounhwa ndele ta twiminine oitwiminifo motembeli nonande oshilonga osho osha li ashike shi na okulongwa kovapristeri. Eshi ovapristeri ve mu lombwela kutya osho a ninga kashi fi oshinakuwanifwa shaye, okwa li a handuka unene. Jehova okwa li a ninipika ohamba oyo omolwounhwa wayo, ndele tai kwatwa koudu woshilundu fiyo ya fya. — Omayeletumbulo 16:18.
4, 5. Oshike tashi dulu okuningwa po ngeenge otwa efa tu kwatwe kounhwa? Yandja oshihopaenenwa.
4 Ngeenge inatu lungamena ounhwa, otau dulu oku tu diladilifa kutya otu li xwepo tu dule vakwetu ndele hatu hovele okuhatambula ko omayele oo hatu pewa a dja mOmbiibeli. (Omayeletumbulo 29:1; Ovaroma 12:3) Oshinima sha tya ngaho osha li sha ningilwa omukulunhuongalo wedina Jim. Pokati kaye novakulunhuongalo meongalo lavo opa li pa holoka okuhaudafana omolwonghalo yonhumba oyo ya li ya holoka po. Jim okwa ti: “Onda li nde va lombwela kutya kave na ohole, ndele handi fiye po omutumba wavo.” Konima yeemwedi hamano lwaapo, Jim okwa li a tembukila keongalo limwe ndele ka li a nangekwa po e li omukulunhuongalo. Jim okwa li a uda nai neenghono. Molwaashi okwa li e wete kutya oye e li mondjila, okwa li a efa po okulongela Jehova, ndele ta kala ine lipyakidila vali oule womido omulongo. Okwa ti okwe shi mona kutya ounhwa oo wa li we mu ningifa a pe Jehova ombedi omolwaasho sha li sha ningwa po. Ovamwatate ova kala have mu talele po oule womido nokukendabala oku mu kwafela, ndele ka li a tambula ko ekwafo lavo.
5 Jim okwa ti: “Onda li handi konenene unene omapuko avakwetu.” Oshihopaenenwa shaye otashi ulike kutya ounhwa otau dulu oku tu ningifa tu popile elihumbato letu lii. Ngeenge otwa ningi ngaho, inatu fa vali ngaashi onhata ipu. (Jeremia 17:9) Mbela ope na efiku limwe wa li wa udifwa nai komumwatate ile komumwameme? Ile wa li wa nyemata molwaashi wa kufwa oshinakuwanifwa? Mbela owa li we linyenga ngahelipi? Mbela owa li wa kwatwa kounhwa ile owa li wa didilika kutya okupanga ombili nomumwaxo nokukala omudiinini kuJehova osho oshinima sha fimanenena? — Lesha Epsalme 119:165; Ovakolossi 3:13.
6. Oshike tashi dulu okuningwa po ngeenge otwa nyono?
6 Ngeenge omunhu ota twikile okulonga owii ndele ta holeke enyono laye, otashi dulika shi kale shidjuu kuye okutambula ko omayele aJehova. Osho otashi ke mu ningifa a nyone noupu. Omumwatate umwe okwa ti kutya ka li ha mono ngeenge elihumbato laye ola puka. (Omuudifi 8:11) Omumwatate umwe vali, oo a li e na onghedindjikilile yokutala omafano oipala, lwanima okwa ti: “Onde ke lihanga handi kongo omapuko movakulunhuongalo.” Elihumbato laye ola nyona po ekwatafano laye naJehova. Eshi vamwe va ka didilika osho a li ha ningi, okwa li a konga ekwafo kovakulunhuongalo. Oshoshili kutya atusheni inatu wanenena. Ashike ngeenge otwa kala tu na etaleko lii li na sha naavo have tu pe omayele ile hatu ningi omalipopilo omolwepuko letu ponhele yokupula Kalunga e tu dimine po noku tu kwafela, otashi dulika shi ka kukutike omitima detu.
Ovaisrael ovo va li ihava dulika ova fila mombuwa molwaashi ova li va kukutika omitima davo nokava li ve na eitavelo
7, 8. (a) Ongahelipi Ovaisrael va li va ulika kutya ove na omitima dikukutu omolwokuhe na eitavelo? (b) Oshike hatu lihongo mo mwaasho?
7 Eshi Jehova a li a mangulula Ovaisrael moupika waEgipti, ova li va mona oikumwifilonga ihapu oyo a longa. Ndele nande ongaho, eshi va li pokufika mEdu lEudaneko, ova li va kukutika omitima davo. Omolwashike mbela? Omolwaashi kava li ve na eitavelo muKalunga. Ponhele yokulineekela muJehova, ova li va tila ndele tava ngongotele Moses. Ova li nokuli va hala okushuna kuEgipti, oko va kala moupika. Jehova okwa li a handuka unene ndele ta ti: “Oshiwana eshi otashi ka dina nge fiyo onaini?” (Numeri 14:1-4, 11: Epsalme 78:40, 41) Ovaisrael ovo ova fila mombuwa molwaashi ova li va kukutika omitima davo nokava li ve na eitavelo.
8 Kunena otu li popepi nokuya mounyuni mupe, neitavelo letu oha li yelekwa. Onghee hano, otwa pumbwa okulikonakona ngeenge otu na ngoo eitavelo la pama. Ongahelipi hatu dulu okumona kutya eitavelo letu ola pama? Ohatu dulu okukonakona eendjovo daJesus odo di li muMateus 6:33. Lipula kutya: ‘Mbela omalalakano nomatokolo ange ohaa ulike ngoo kutya onda itavela filufilu eendjovo daJesus odo? Mbela ohandi faula okwoongala ile ihandi moukalele molwaashi handi likongele oimaliwa ihapu? Ohandi ka ninga po shike ngeenge oilonga yange otai pula efimbo neenghono dihapu? Mbela ohandi ka efa ndi mewe kounyuni ou ndele handi efa po okulongela Jehova?’
9. Omolwashike tu na ‘okuliyeleka’ ngeenge otu li meitavelo, nongahelipi hatu dulu okuninga ngaho?
9 Ngeenge ihatu dulika kwaasho Ombiibeli tai ti shi na sha neendafano lii, naavo va kondwa nosho yo omalihafifo, otashi dulu okukukutika omitima detu. Oto ka ninga po shike ngeenge owa didilike kutya iho dulika filufilu kwaasho Ombiibeli tai ti? Ino ongaonga okulikonakona ngeenge ou na ngoo eitavelo. Ombiibeli oya ti: ‘Liyelekeni nye vene, ngeenge omu li meitavelo; lipulaapuleni’ nghee mwa tya. (2 Ovakorinto 13:5) Kala ho likonakona paushili nokukala ho yukifa okudiladila kwoye nEendjovo daKalunga.
KALA NGAASHI ONHATA IPU
10. Oshike tashi dulu oku tu kwafela tu kale ngaashi onhata ipu i li meke laJehova?
10 Kalunga okwe tu pa Eendjovo daye, eongalo lopaKriste nosho yo oukalele opo e tu kwafele tu kale ngaashi onhata ipu tai dulu okumewa. Ngeenge ohatu lesha Ombiibeli nokudilonga kwaasho twa lesha efiku keshe, otashi ke tu kwafela tu kale ngaashi onhata ipu i li meke laJehova nokweefa e tu me. Jehova okwa li a lombwela eehamba domuIsrael di lishangele Omhango yaKalunga noku i lesha efiku keshe. (Deuteronomion 17:18, 19) Ovayapostoli ova li ve shii kutya osha fimanenena okulesha nokudilonga kOmishangwa opo di va kwafele eshi tava udifa. Eshi va li tava shange omambo avo, ova tofa mOmishangwa dOshiheberi lwoikando ihapu, nongeenge va li tava udifile ovanhu, ova li have va ladipike yo va leshe Omishangwa. (Oilonga 17:11) Sha faafana, nafye otu shi shii kutya osha fimana okulesha nokudilonga kEendjovo daKalunga efiku keshe. (1 Timoteus 4:15) Osho otashi ke tu kwafela tu kale ovalininipiki, na Jehova ota ka dula oku tu ma noupu.
11, 12. Jehova oha longifa ngahelipi eongalo lopaKriste opo e tu me she likolelela keemhumbwe detu? Yandja oshihopaenenwa.
11 Jehova oku shii eemhumbwe da keshe umwe womufye, noha longifa eongalo lopaKriste opo e tu me. Jim oo a tumbulwa metetekelo, okwa li a hovela okulundulula etaleko laye eshi omukulunhuongalo umwe a li a ulika kutya oku na ko nasha naye. Jim okwa ti: “Omukulunhuongalo oo ka li nande a vela nge ombedi ile a kembaula nge omolwonghalo yange. Ponhele yaasho, omukulunhuongalo oo okwa li e na etaleko liwa nokwa li a hala okukwafela nge shili.” Konima yeemwedi nhatu lwaapo, omukulunhuongalo oo okwa li a shiva Jim kokwoongala. Jim okwa ti kutya eongalo ola li le mu tambula ko nohamu, nohole oyo la ulika oye mu kwafela a lundulule okudiladila kwaye. Jim okwa li a mona kutya omaliudo aye hao oshinima sha fimanenena. Ovakulunhuongalo meongalo looJim nosho yo omukulukadi waye ova li ve mu twa omukumo, nomokweendela ko kwefimbo okwa ka alukila keongalo. Jim okwa li yo a mona ouwa eshi a lesha oshitukulwa “Jehova ke na ondjo” nosho yo “Longela Jehova noudiinini,” shi li mOshungonangelo ye 1 Novemba 1992.
12 Mokweendela ko kwefimbo Jim okwa li a nangekwa po vali e li omukulunhuongalo. Okudja opo, paife oha kwafele Ovakriste vakwao va kandule po omaupyakadi a fa oo a li a shakeneka nokupameka eitavelo lavo. Okwa ti kutya okwa li ha diladila kutya oku na ekwatafano lopofingo naJehova, ndele paulelalela hasho. Okwe livela ombedi eshi a li a efa ounhwa u mu ningife a yandje elitulemo komapuko ovanhu vakwao ponhele yoinima oyo ya fimanenena. — 1 Ovakorinto 10:12.
Ngeenge ohatu hopaenene Kristus, ovanhu otava ka pwilikina ketumwalaka letu, notashi dulika va ka kale ve na etaleko liwa nafye
13. Oilonga yokuudifa ohai tu kwafele tu kulike omaukwatya elipi, nohai eta omauwa elipi?
13 Oilonga yokuudifa nayo otai dulu oku tu ma noku tu kwafela tu kale nomaukwatya mawa. Ngahelipi mbela? Ngeenge hatu udifa onghundana iwa, otu na okuulika omaukwatya mawa ngaashi elininipiko nosho yo oiimati yomhepo iyapuki yaKalunga. (Ovagalati 5:22) Diladila ashike nghee oilonga yokuudifa ye ku kwafela u kulike omaukwatya mawa. Ngeenge ohatu hopaenene Kristus, ovanhu otava ka pwilikina ketumwalaka letu, notashi dulika va ka kale ve na etaleko liwa nafye. Pashihopaenenwa, Eendombwedi mbali moAustralia oda li da hala okuudifila omukainhu umwe peumbo laye, ndele okwa li a handuka unene noku va hanyaukila. Ashike Eendombwedi oda li da pwilikina kuye nefimaneko. Lwanima, omukainhu oo okwa li e lipa oushima omolwelihumbato laye, ndele ta shangele koshitaimbelewa ta yandje ombili omolwelihumbato laye lii. Okwa ti: “Inandi katuka pandunge eshi nde lihumbatela nai ovanhu vavali tava udifa Eendjovo daKalunga ndele handi va taataa monghedi ya tya ngaho.” Oshimoniwa osho otashi tu kwafele tu mone kutya osha fimana okukala ovanambili ngeenge hatu udifa. Onghee hano, oilonga yetu yokuudifa ohai kwafele ovanhu vakwetu, nohai tu kwafele yo tu xwepopaleke omaukwatya etu.
LONGA PAMWE NAKALUNGA ESHI TO ME OVANA VOYE
14. Ovadali oshike ve na okuninga ngeenge ova hala shili okupondola eshi tava me ounona vavo?
14 Luhapu ounona vanini ove na elininipiko nohava kala va halelela okulihonga. (Mateus 18:1-4) Onghee hano, oshi li pandunge kovadali va kwafele ounona vavo ve lihonge oshili nokukala ve i hole ofimbo vanini natango. (2 Timoteus 3:14, 15) Opo ovadali va pondole, ove na okukala ve hole oshili nokutula moilonga osho Ombiibeli tai ti. Ngeenge ovadali ova ningi ngaho, otashi ka kwafela ounona navo va kale ve hole oshili. Ounona otava ka uda ko yo kutya outekuduliko wovadali otau ulike kutya ove va hole nove holike kuJehova.
15, 16. Ovadali ove na okuulika ngahelipi kutya ove lineekela Kalunga ngeenge okaana kavo ka kondwa?
15 Nonande ovadali ohava hongo ounona vavo oshili, ounona vamwe ohava ka fiya po Jehova ile va kondwe mo meongalo. Ngeenge osho osha ningwa, ohashi yahameke oukwaneumbo neenghono. Omumwameme umwe wokoSouth Africa okwa ti: “Eshi omumwamememati a li a kondwa, onda li ndi wete a fa a fya. Osha li sha udifa nge nai neenghono.” Ndele mbela omumwameme oo novadali vaye ova li va ninga po shike? Ova li va tula moilonga omayele Ombiibeli. (Lesha 1 Ovakorinto 5:11, 13.) Ovadali ovo ova li ve shii kutya okudulika komayele aKalunga ohashi etele ovanhu aveshe ouwa. Ova li ve shii kutya okukonda mo omunyoni meongalo oshi li outekuduliko waJehova wopahole. Onghee hano, ova li ashike hava kwatafana naye ngeenge ope na lela oshinima shopaulumomhumbwe sha pamba oukwaneumbo.
16 Mbela omonamati wavo okwa li e udite ngahelipi? Lwanima okwa ka popya a ti: “Onda li ndi wete kutya oukwaneumbo wetu inau tonda nge, ndele otau dulika ashike kuJehova nokehangano laye.” Okwa ti yo kutya: “Ngeenge onghalo tai ku fininike u pule ekwafo nedimepo kuJehova, oho mono kutya owa pumbwa Jehova neenghono.” Oukwaneumbo oo kawa li tuu wa hafa eshi omulumenhu oo a alukila kuJehova! Nopehe nomalimbililo, ohatu ka kala twa hafa nokupondola ngeenge otwa kala alushe hatu dulika kuKalunga. — Omayeletumbulo 3:5, 6; 28:26.
Ngeenge otwa kala ovalininipiki nokudulika alushe kuJehova, ohatu ka ninga oiyuma ya fimana kuye
17. Omolwashike tu na okudulika kuJehova monghalamwenyo yetu aishe, nongahelipi hatu dulu okumona ouwa mwaasho?
17 Omuprofeti Jesaja okwa li a xunganeka kutya Ovajuda ovo va li muBabilon otave ke livela ombedi ndele tava ti: “Omwene, Oove Tate, fye onhata, naave Omumi wetu, fye atushe oshilonga sheke loye.” Okwa ti yo kutya otava ka indila Jehova tava ti: “Ino dimbulukwa alushelushe oulunde wetu. Tala, heeno, tala, fye atushe ngaashi tu li ofye ovanhu voye.” (Jesaja 64:8, 9) Ngeenge otwa kala ovalininipiki nokudulika alushe kuJehova, ohatu ningi oiyuma ya fimana kuye ngaashi Daniel a li. Jehova ota ka twikila oku tu ma ta longifa Eendjovo daye, omhepo iyapuki nehangano laye opo monakwiiwa tu ka ninge ‘ovana vaKalunga’ va wanenena. — Ovaroma 8:21.


text:
Ei onhele yetu yelongelokalunga
“Ouladi omolwongulu yoye otau li nge.” — JOHANNES 2:17.
OMAIMBILO: 127, 118
1, 2. (a) Monakudiwa ovapiya vaJehova ova kala have mu longele peni? (b) Jesus okwa li e uditile ngahelipi otembeli yaJehova yomuJerusalem? (c) Oshike hatu ka kundafana moshitukulwa eshi?
OVAPIYA vaKalunga vonale nosho yo vokunena ove na eenhele dokulongela Kalunga. Pashihopaenenwa, eshi Abel a li a ningila Kalunga eyambo, otashi dulika a li a tunga oaltari. (Genesis 4:3, 4) Noa, Abraham, Isak, Jakob naMoses navo ova li va tunga eealtari. (Genesis 8:20; 12:7; 26:25; 35:1; Exodus 17:15) Jehova okwa li a lombwela Ovaisrael va tunge etwali. (Exodus 25:8) Lwanima okwe ke va lombwela va tunge otembeli. (1 Eehamba 8:27, 29) Konima eshi oshiwana shaKalunga sha aluka moukwatwa waBabilon, osha kala hashi ongala alushe meeshinagoga. (Markus 6:2; Johannes 18:20; Oilonga 15:21) Ovakriste vomefelemudo lotete ova kala hava ongala momaumbo. (Oilonga 12:12; 1 Ovakorinto 16:19) Kunena, oshiwana shaJehova mounyuni aushe ohashi ongala mOmalupale Ouhamba omayovi omilongo, omo have lihongo kombinga yaJehova noku mu longela.
2 Jesus okwa kala a fimaneka neenghono otembeli yaJehova oyo ya li muJerusalem. Ohole yaJesus yokuhola otembeli oya li ya dimbulukifa ovahongwa vaye eendjovo domupsalme odo tadi ti: ‘Ouladi wokukondjela ongulu yoye wa mana nge eenghono.’ (Epsalme 69:10; Johannes 2:17) Olupale lOuhamba kali fi “ongulu yOmwene” ngaashi otembeli yomuJerusalem ya li. (2 Omafimbo 5:13; 33:4) Ashike otu na okukala twa fimaneka neenghono eenhele detu delongelokalunga. Moshitukulwa eshi ohatu ka kundafana omafinamhango Ombibeli oo tae tu hongo nghee tu na okulihumbata ngeenge tu li pOmalupale Ouhamba, nghee tu na oku a fila oshisho nonghee hatu dulu okukwafela moku a futila. * — Tala eshangelo lopedu.
OTWA FIMANEKA OKWOONGALA KWETU
3-5. Olupale lOuhamba oshike, nongahelipi tu na okukala tu uditile okwoongala kwetu?
3 Olupale lOuhamba olo onhele ya fimana opo ovanhu hava ongala opo va longele Jehova. Okwoongala oku li oshali ya dja kuKalunga, nohaku tu kwafele tu pameke ekwatafano letu naye. Ohatu tuwa omukumo pokwoongala kwetu nokupewa ewiliko olo twa pumbwa, okudja kehangano laye. Oshi li oufembanghenda munene eshi Jehova nOmona ve tu shiva tu lye “koshililo shOmwene” oshivike keshe. (1 Ovakorinto 10:21) Inatu dimbwa nande kutya eshivo olo ole likalekelwa neenghono.
4 Jehova ote tu lombwele sha yela kutya okwa hala tu kale hatu ongala opo tu mu longele notu twaafane omukumo. (Ovaheberi 10:24, 25) Molwaashi otwa fimaneka Jehova, itatu ka faula okwoongala omolwomatomheno ahafele. Ohatu ulike kutya otu na olupandu lokwoongala kwetu moku ku lilongekidila noku ka kufa ombinga muko. — Epsalme 22:23.
5 Onghedi omo hatu lihumbata pokwoongala nomonghedi omo hatu file oshisho Olupale lOuhamba, otai ka ulika kutya otwa fimaneka Jehova shi fike peni. Otwa hala elihumbato letu li fimanekife edina laJehova olo luhapu hali kala la shangwa kOlupale lOuhamba. — Yelekanifa 1 Eehamba 8:17.
6. Ovanhu vamwe ova popya shike shi na sha nOlupale letu lOuhamba nosho yo ovo hava kala pokwoongala? (Tala efano pehovelo loshitukulwa.)
6 Ngeenge ohatu ulike kutya otwa fimaneka Olupale letu lOuhamba, vamwe navo otave ke shi didilika. Pashihopaenenwa, omulumenhu umwe wokuTurkey okwa ti: “Onda li nda kuminwa oukoshoki nelandulafano olo nda mona pOlupale lOuhamba. Ovanhu ova li va djala nawa, tave limemesha nova li va popifa nge nohamu. Osho osha kumwifa nge neenghono.” Omulumenhu oo okwa li a hovela okuya kokwoongala nokonima yefimbo lixupi okwa li a ninginifwa. Moshilando shimwe shomuIndonesia, ovamwatate ova li va shiva ovashiinda shavo, omukulunhu woshilando novakwanambelewa vamwe vali, va ka tale Olupale lOuhamba lipe. Omukulunhu woshilando okwa li a kuminwa ongushu yetungo, onghedi omo la ndulukwa nosho yo oshikunino shiwa osho shi li po. Okwa ti: “Oukoshoki wolupale eli otau ulike kutya ohamu tula moilonga osho hamu udifa.”
7, 8. Ongahelipi hatu dulu okuulika kutya otwa fimaneka Jehova ngeenge tu li pOlupale lOuhamba?
7 Jehova oye e tu shiva kokwoongala, nomolwaasho oku na ko nasha neholokepo letu nosho yo onghedi omo hatu lihumbata ngeenge tu li po. Onghee hano, otu na okukala tu na ondjele. Ngeenge tu li pokwoongala, Ihatu lihumbata nokudja monghedi yefimaneko la pitilila unene noihatu ulike emanguluko la pitilila unene nokudjala twa fa tu li meumbo. Oshoshili kutya Jehova okwa hala fye nosho yo ovo hatu shivi kOlupale lOuhamba tu kale po tu udite ouumbo. Ashike inatu hala nande okuulika okuhenefimaneko lokwoongala monghedi yonhumba. Nomolwaasho pokwoongala ihatu djala oikutu i li omuxwanaxwanena ile tu djale twa fa tu li meumbo. Ohatu henuka yo okukala hatu tumu nokulesha omatumwalaka opangodi, okukala hatu popi, hatu li ile hatu nu pefimbo lokwoongala. Ovadali ove na okuhonga ovana vavo vaha kale hava tondauka nokudanauka mOlupale lOuhamba. — Omuudifi 3:1.
8 Eshi Jesus a li a mona ovanhu tava landifile oinima motembeli yaKalunga, okwa li a handuka ndele te va taataa mo. (Johannes 2:13-17) POmalupale Ouhamba opo hatu lihongo kombinga yaJehova noku mu longela. Onghee hano, inashi yuka okukala hatu ungaunga noinima yeengeshefa pefimbo opo tu li pOlupale. — Yelekanifa naNehemia 13:7, 8.
OHATU KWAFELE MOKUTUNGA OMALUPALE OUHAMBA
9, 10. (a) Ongahelipi oshiwana shaJehova hashi tungu Omalupale Ouhamba, naasho osha etifa po shike? (b) Ongahelipi ehangano laJehova la kwafela omaongalo oo itaa dulu okutunga kuo vene Omalupale Ouhamba?
9 Oshiwana shaJehova mounyuni aushe ohashi longo noudiinini mokutunga Omalupale Ouhamba. Omalupale a tya ngaho ohaa ndulukwa, haa tungwa nohaa wapekululwa kovaliyambi ihava futwa. Oshidjemo, moule womido 15 da ka lupuka, otwa tunga Omalupale Ouhamba mawa e dulife po 28,000 mounyuni aushe, ile tu tye, efiku keshe otwa tunga Omalupale Ouhamba atano lwaapo.
10 Ehangano laJehova ohali longifa ovaliyambi nosho omayambidido opo ku tungwe Omalupale Ouhamba keshe opo a pumbiwa. Ohatu dulika kefinamhango lOmbibeli olo tali ufa kutya ovo ve na shihapu otava dulu okukwafela ovo vehe na. (Lesha 2 Ovakorinto 8:13-15.) Mbela osho osha pondola ngoo? Opa tungwa Omalupale Ouhamba mahapu a tungilwa omaongalo oo itaa dulu okutunga kuo vene.
11. Ovamwatate vamwe ova ti shike shi na sha nOmalupale Ouhamba avo mape, naasho ou shi uditile ngahelipi?
11 Ovamwatate vokeongalo limwe lokuCosta Rica ova ti: “Ngeenge tu li pOlupale lOuhamba otwa fa ashike hatu tu ondjodi. Katwa li hatu shi itavele molwaashi Olupale letu liwa ola pwa okutungwa filufilu momafiku ashike ahetatu. Osho osha ningifwa tashi shiiva omolwomanangekonoupuna aJehova, omalongekido oo a ningwa kehangano laye nomolweyambidido lovamwatate ovaholike. Onhele ei yokulongela Kalunga oi li shili omaano e na ondilo, oshinima shiwa osho Jehova e tu pa. Otwe shi pandula neenghono.” Ohashi tu hafifa shili okuuda ovamwatate novamwameme tava pandula Jehova omolwaasho e va ningila. Otwa hafa yo eshi ovamwatate mounyuni aushe tava mono Omalupale Ouhamba avo vene. Osho osha yela kutya Jehova ota nangeke noupuna oilonga yokutunga Omalupale Ouhamba, molwaashi shimha ashike a tungwa, ovanhu vahapu ohava hovele okuuya kokwoongala ve lihonge kombinga yaJehova. — Epsalme 127:1.
12. Ongahelipi to dulu okukwafela mokutunga Omalupale Ouhamba?
12 Ongahelipi to dulu okukwafela mokutunga Omalupale Ouhamba? Otashi dulika naave to dulu okuliyamba u kwafele moilonga ya tya ngaho. Nakeshe umwe womufye ota dulu okuyambidida pashimaliwa okutungwa kwOmalupale Ouhamba. Ngeenge hatu ningi keshe osho hatu dulu opo tu yambidide oilonga ya tya ngaho, ohatu mono ehafo olo hali di mokuyandja, naasho sha fimanenena, ohatu tumbalekifa Jehova. Ohatu shikula oshihopaenenwa shoshiwana shaKalunga shopefimbo lOmbibeli osho sha li hashi yambidida nouladi okutunga eenhele dasho delongelokalunga. — Exodus 25:2; 2 Ovakorinto 9:7.
OHATU KALEKE OLUPALE LOUHAMBA LA KOSHOKA
13, 14. Oshike hatu lihongo mOmbibeli osho tashi ulike kutya otu na okukaleka Olupale letu lOuhamba la koshoka nokukaleka oinima melandulafano?
13 Jehova oKalunga a koshoka nomuyapuki. Oye Kalunga kelandulafano. Nomolwaasho hatu kaleke olupale letu la koshoka nokukaleka oinima melandulafano. (Lesha 1 Ovakorinto 14:33, 40.) Opo tu kale twa koshoka notuvayapuki ngaashi Jehova, otu na okukaleka elongelokalunga letu, okudiladila, eenghatu nosho yo omalutu etu a koshoka. — Ehololo 19:8.
14 Ngeenge ohatu kaleke Olupale lOuhamba la koshoka noinima i li melandulafano, ohatu ka kala tu udite etumba eshi hatu shivi ovanhu kokwoongala kwetu. Ovanhu otava ka mona kutya ohatu tula shili moilonga osho hatu udifa kombinga younyuni mupe wa koshoka. Otava ka mona yo kutya ohatu longele Kalunga omuyapuki nomukoshoki oo ta ka ninga edu eli oparadisa iwa. — Jesaja 6:1-3; Ehololo 11:18.
15, 16. (a) Omolwashike ihashi kala alushe shipu okukaleka Olupale lOuhamba la koshoka, ndele omolwashike tu na alushe oku li kaleka la koshoka? (b) Oilonga yokuwapaleka Olupale leni lOuhamba ohai unganekwa ngahelipi, naatusheni otu na oufembanghenda washike?
15 Ovanhu ohava kala ve na omaetepo a yoolokafana e na sha nokuwapaleka. Omolwashike shi li ngaho? Otashi dulika omolwonghedi omo va putuka. Shikwao vali, vamwe ohava di meenhele di yadi ondwi ile mu na omapandavanda a kaka neenghono nohaa kala e yadi eenhata. Vamwe kave na omeva a wana ile oiwapalekifo. Ashike kashi na nee mbudi kutya ohatu di peni ile ovanhu vomoshitukulwa shetu ova tala ko ngahelipi oukoshoki, otu na okukaleka Olupale lOuhamba la koshoka noinima i li melandulafano. Olupale oli li onhele opo hatu longele Jehova. — Deuteronomion 23:14.
16 Ngeenge otwa hala Olupale lOuhamba li kale la koshoka ngaashi tashi dulika, otwa pumbwa okuliunganeka nawa. Ovakulunhuongalo ohava ningi elandulafano leongalo nokushilipaleka kutya ope na alushe oiwapalekifo noilongifo ya wana. Ohava unganeke yo oilonga opo i pwe okulongwa. Oinima imwe ohai pumbwa okuwapalekwa alushe konima yokwoongala keshe, ndele imwe inai pumbwa. Atusheni otu na oufembanghenda wokukufa ombinga mokuwapaleka Olupale letu lOuhamba.
OHATU FILE OSHISHO OLUPALE LETU LOUHAMBA
17, 18. (a) Oshike hatu lihongo monghedi omo oshiwana shaJehova shopefimbo lonale sha kala hashi file oshisho otembeli? (b) Omolwashike tu na okufila oshisho Olupale letu lOuhamba?
17 Ohatu kaleke yo Olupale letu monghalo iwa mokuwapekulula opo sha pumbiwa. Osho osho ovapiya vaJehova vopefimbo lonale va li va ninga. Pashihopaenenwa, pefimbo lokupangela kwohamba Joas yaJuda, ovanhu ova li va yandja omayambidido opashimaliwa kotembeli. Ohamba oya li ya lombwela ovapristeri va longife oimaliwa oyo mokuwapekulula otembeli opo sha pumbiwa. (2 Eehamba 12:4, 5) Lwanima omido di dulife po 200, ohamba Josia nayo oya li ya longifa omayambidido oo a yandjwa kotembeli opo i fute omolwewapekululo. — Lesha 2 Omafimbo 34:9-11.
18 Eekomitiye dOitaimbelewa dimwe oda didilika kutya ovanhu moilongo yavo inava ikilila okukaleka omatungo ile oilongifo monghalo iwa. Otashi dulika omolwaashi moilongo omo omu na ashike ovanhu vanini ve shii okulonga oilonga ya tya ngaho. Ile tashi dulika vehe na oimaliwa ya wana yokuwapekululifa. Ashike ngeenge ihatu wapekulula Omalupale Ouhamba ngeenge sha pumbiwa, otaa ka kala taa monika nai novanhu otave ke shi didilika mo. Itae ke va pa oundombwedi muwa. Ponhele yaasho, ngeenge atusheni otwa ningi keshe osho hatu dulu tu file oshisho Omalupale Ouhamba, ohatu ka fimanekifa Jehova noitatu ka hepeka oimaliwa oyo ovamwatate hava yambidida.
19. Oshike to ka ninga po opo u ulike kutya owa fimaneka onhele opo ho longele Jehova?
19 Olupale lOuhamba etungo olo la yapulilwa Jehova. Kali fi lomunhu ile leongalo lonhumba. Ngaashi twa kundafana moshitukulwa eshi, omafinamhango Ombibeli otae ke tu kwafela tu kale tu na oikala ya yuka i na sha nonhele opo hatu longele Kalunga. Molwaashi otwa fimaneka Jehova, ohatu ulike efimaneko li na sha nokwoongala kwetu nosho yo Olupale lOuhamba. Ohatu yandje omayambidido opashimaliwa nehafo opo ku tungwe Omalupale Ouhamba, nohatu longo noudiinini tu a kaleke monghalo i li nawa nokwa koshoka. Ngaashi Jesus, ohatu ulike ouladi wetu nosho yo efimaneko lonhele opo hatu longele Jehova. — Johannes 2:17.
^ okat. 2 Oshitukulwa eshi otashi yukifa unene elitulemo kOmalupale Ouhamba. Ashike omayele oo okwa yukifwa yo kOmalupale Oyoongalele neenhele vali dikwao opo hapa longelwa Jehova.


text:
Nghee hatu dulu okupondola shili monghalamwenyo
“Ove to ka kala nelao meendjila doye ndee to kala nouwa.” — JOS. 1:8.
1, 2. (a) Ovanhu vahapu ohava tale ko ngahelipi okupondola? (b) Oto dulu oku shi mona ngahelipi nghee ove ho tale ko okupondola?
OKUPONDOLA monghalamwenyo osha hala okutya ngahelipi? Ngeno ou pule ovanhu epulo olo, otave ke ku pa omanyamukulo a yoolokafana. Pashihopaenenwa, vahapu ohava diladila kutya omunhu oo a pondola monghalamwenyo oyoo e na eliko lihapu ile a mona ehongo lopombada. Vamwe ohava diladila kutya ngeenge omunhu oku na ekwatafano liwa noukwaneumbo waye, ookaume nosho yo novanailonga vakwao kungaho okwe shi pondola. Ovo hava longele Kalunga otashi dulika va kale ve wete va pondola ngeenge ve na oinakuwanifwa meongalo ile have shi endifa nawa moukalele.
2 Opo u mone kutya ove pauhandimwe oho tale ko ngahelipi okupondola, oto dulu okushanga omadina ovanhu vonhumba ovo u wete va pondola, ovo wa lenga ile wa fimaneka. Oshike mbela tashi ku ti fa kutya ovanhu ovo ova pondola? Mbela omolwaashi ve na oupuna ile ve shiivike apeshe? Ile omolwaashi ve li peendodo donhumba da tumbala? Omanyamukulo oye komapulo oo otaa ka holola osho shi li momutima woye, netaleko loye otali dulu okunwefa mo omatokolo nosho yo omalalakano oye. — Luk. 6:45.
3. (a) Oshike sha li sha kwafela Josua a pondole? (b) Oshike hatu ka konakona moshitukulwa eshi?
3 Osho sha fimanenena okukala twa pondola pataleko laJehova. Onghalamwenyo yetu otai ka kala ashike tai ti sha ngeenge otwa hokiwa kuye. Eshi Jehova a li a pa Josua oshinakuwanifwa sha kwata moiti shokuwilika Ovaisrael va ye mEdu lEudaneko, okwa li a lombwela Josua a konakone Omhango yaMoses “omutenya noufiku” nokuwanifa po ashishe osho sha shangelwa mo. Jehova okwa li e mu shilipaleka yo a ti: “Ove to ka kala u nelao meendjila doye ndee to kala nouwa.” (Jos. 1:7, 8) Josua okwa li a pondola shili monghalamwenyo. Ongahelipi fyeni hatu dulu okupondola? Ongahelipi hatu dulu okumona ngeenge otu na etaleko la fa laJehova li na sha nokupondola? Opo tu mone omanyamukulo komapulo oo, natu ka taleni konghalamwenyo yovalumenhu vavali ovo va tongwa mOmbibeli.
MBELA SALOMO OKWA LI NGOO A PONDOLA MONGHALAMWENYO YAYE?
4. Omolwashike hatu dulu kutya Salomo okwa li a pondola mokukalamwenyo kwaye?
4 Salomo okwa li a pondola lela meenghedi dihapu. Omolwashike hatu tile ngaho? Molwaashi okwa li ha tila Jehova nokudiinina oipango yaYe, Jehova okwa li e mu nangeka noupuna. Dimbuluka kutya eshi Jehova a li a lombwela ohamba Salomo i mu pule keshe eshi ya hala, oya li ya pula i pewe ounongo opo i dule okuwilika Ovaisrael. Ashike Jehova okwa li e i pa ounongo nosho yo oupuna. (Lesha 1 Eehamba 3:10-14.) Ounongo waSalomo owa “li unene u dule ounongo wovanhu aveshe vokOushilo nounongo aushe womuEgipti.” Navali, okwa li a “tumbalekwa mokati koiwana aishe yomoushiinda.” (1 Eeh. 4:30, 31) Omudo keshe, Salomo okwa li ha likola oshingoldo sheetona 25 lwaapo. (2 Omaf. 9:13) Okwa li e na ekwatafano liwa noilongo ikwao, a li e na ounghulungu wokutunga nosho yo wokulandakanifa. Okwa li a pondola shili eshi a li e na ekwatafano liwa naKalunga. — 2 Omaf. 9:22-24.
5. Salomo okwa ti shike shi na sha naavo va pondola pataleko laKalunga?
5 Membo lOmuudifi, Salomo okwa yelifa kutya okupondola nosho yo okukala nehafo inaku likolelela koupuna ile kefimano. Okwa ti: “Onde shi mona nokutya, vo ve he nelao limwe, okuhafa ashike nokulonga osho shiwa mokukalamwenyo kwavo. Navali: oshali shaKalunga omunhu ngenge ta li ndee ta nu ndee ta shambukwa kouwa moshilonga shaye ashishe shidjuu.” (Omuud. 3:12, 13) Salomo okwa li a mona kutya omalihafifo a tya ngaho okwa li taa ti sha kwaavo va hokiwa kuKalunga nove na ekwatafano liwa naYe. Ashike okwa divilika a ti: “Efina loinima aishe twe i uda oleli: Tila Kalunga u diinine oipango yaye. Osheshi omunhu keshe osho e nokuninga.” — Omuud. 12:13.
6. Oshihopaenenwa shaSalomo otashi tu kwafele ngahelipi tu mone kutya oshike tashi ningifa omunhu a pondole shili?
6 Oule womido, Salomo okwa kala omudiinini kuKalunga. Ombibeli oya ti kutya “okwa li e hole Omwene nokweenda neenghedimhango daxeDavid.” (1 Eeh. 3:3) Mbela osho itashi ulike kutya okwa li a pondola shili monghalamwenyo? Kekwafo laKalunga, Salomo okwa li a tunga otembeli inene yelongelokalunga lashili nokwa shanga omambo Ombibeli atatu. Nonande inatu teelelwa tu ninge ngaashi Salomo, oshihopaenenwa shaye eshi a li omudiinini kuKalunga otashi dulu oku tu kwafela tu mone kutya oshike tu na okuninga opo tu pondole shili. Dimbuluka kutya Salomo okwa li a nwefwa mo a shange kutya oinima oyo vahapu va tala ko kutya oyo tai ningifa omunhu a pondole, ngaashi omaliko, ounongo, efimano nosho yo eenghonopangelo oyongahoelela. Oinima ya tya ngaho oyahamakasha lela “nokushikula omhepo.” Mbela ino shi didilika kutya ovaholi vomaliko ihava wanenwa koupuna? Luhapu ohava kala nokuli tave lipula nomaliko avo. Ndele nande ongaho, fiku limwe omaliko avo onave ke a fiye po ndee taa ningi po avamwe.— Lesha Omuudifi 2:8-11, 17; 5:9-11.
7, 8. Ongahelipi Salomo a ulika okuhenoudiinini, noshidjemo osha li shike?
7 Lwanima, Salomo okwa li a yapuka mo mondjila youyuki. Ombibeli oya ti: “Eshi a kulupa, ovalikadi vaye va hongaula omutima waye okushikula ookalunga vamwe, onghee omutima waye aushe inau kala nOmwene Kalunga kaye ngaashi omutima waxe David. . . . Osho ngaha hano Salomo a ninga osho inashi wapala momesho Omwene.” — 1 Eeh. 11:4-6.
8 Omolwokuhadulika kwaSalomo, Jehova okwa li e mu lombwela a ti: “Ove eshi wa ninga ngaha, ndele ino diinina ehangano lange neenghedimhango dange, odo nde di ku lombwela, oshili, Ame ohandi ke ku kufa ouhamba noku u yandja komupiya woye.” (1 Eeh. 11:11) Kashi nyikifa tuu oluhodi! Nonande Salomo okwa li a pondola momikalo dihapu, hauxuuninwa okwa ka nyematifa Jehova. Okwa li a dopa okukala omudiinini kuKalunga, osho shi li oshinima sha fimanenena mokukalamwenyo. Onghee hano, ohatu dulu okulipula pauhandimwe kutya, ‘Mbela osho nde lihonga moshihopaenenwa shaSalomo otashi ka kwafela nge ngoo ndi pondole?’
OKUPONDOLA KWASHILI
9. Pataleko lounyuni, mbela Paulus okwa li ngoo a pondola? Shi yelifa.
9 Okukalamwenyo kwomuyapostoli Paulus okwa li kwa yooloka ko filufilu kokukalamwenyo kwohamba Salomo. Paulus ka li e na oufembanghenda wokukala ohamba ile wokulya pamwe neehamba. Ponhele yaasho, opa li omafimbo oo Paulus a li momaudjuu ngaashi ondjala, enota, outalala nosho yo onghai. (2 Kor. 11:24-27) Eshi a ninga Omukriste, ka li vali e na ondodo ya tumbala melongelokalunga lOshijuda nokwa li e tondike kovawiliki velongelokalunga olo. Okwa li a tulwa modolongo, a dengwa neeshokoto, a dengwa noikumbwati nosho yo nomamanya. Paulus nosho yo Ovakriste vakwao ova li va shakeneka omashongo ngaashi okushekwa, okuhepekwa nokukala va dinika. Okwa ti kutya: “Ofye twa talika ngaashi oshala shounyuni aushe, fye oonakweefiwa kuaveshe fiyo onena eli.” — 1 Kor. 4:11-13.
10. Omolwashike Paulus a li a talika ko a fa ita pondola konima eshi a ninga Omukriste?
10 Eshi omuyapostoli Paulus a li omunyasha, oo a li a shiivika nedina Saulus, okwa li ta monika a fa te shi pondola. Okwa dalwa moukwaneumbo wa punapala nokwa li a hongwa komuhongi a fimana wedina Gamaliel. Lwanima, okwa li a popya shi na sha nonakudiwa yaye a ti: ‘Onda li nda ehena komesho mOujuda ndi dule oovakwetu vahapu vomepupi lange.’ (Gal. 1:14) Okwa li e shii okupopya Oshiheberi nOshigreka, nokwa li e na oukwashiwana waRoma, osho sha li tashi dulu oku mu pefa omaufembanghenda mahapu. Ngeno okwa li a lalakanena oinima yomounyuni, ngeno okwa ka kala a tumbala noku li oshipuna. Ndele molwaashi ka li a lalakanena oinima oyo, okwa li a yembwa kuvahapu, nokuli nokovapambele vaye vamwe. Mbela okwa li a ninga etokolo lihe li pandunge?
11. Oinima ilipi Paulus a li a lenga, nomolwashike?
11 Ponhele yokulalakanena oupuna nefimano, Paulus okwa li a hala okukala ta longele Jehova nokukala a hokiwa kuye. Eshi a mona eshiivo lashili, oshe mu linyengifa opo a kale a lenga ongushu yekuliloyambo, oilonga yokuudifa nosho yo eifano lokuya meulu, nonande ovanhu mounyuni kava li va tala ko oinima oyo ya fimana. Okwa li e shii kutya ope na omhata oyo ya pumbwa okukandulwa po, oyo ya etifwa po kuSatana eshi a ti kutya ota dulu okwaamuna ko ovanhu kuKalunga. (Job 1:9-11; 2:3-5) Paulus okwa li a tokola okukala omudiinini kuKalunga nokelongelokalunga lashili, kashi na nee mbudi kutya okwa li ta ka shakeneka omashongo a tya ngahelipi. Mepingafano naasho, ounyuni ihau lipula shi na sha naasho.
12. Omolwashike twe lineekela muKalunga?
12 Mbela naave owa tokola ngoo okukala omudiinini ngaashi Paulus? Ngeenge otwa kala ovadiinini nonande kashipu, Jehova ota ka kala e tu hokwa note ke tu nangeka noupuna, nokungaho ohatu ka pondola shili monghalamwenyo. (Omayel. 10:22) Ohatu ka punikwa paife nohatu ka mona omwenyo waalushe monakwiiwa. (Lesha Markus 10:29, 30.) Onghee hano, ‘inatu tula elineekelo letu moupuna kau fi kulineekelwa, ndelenee natu lineekele Kalunga omunamwenyo, ou he tu pe pauyadi aishe yoku tu hafifa.’ Natu ‘lituvikilile emona tali ningi ekanghameno liwa laayo yokomesho, opo tu ka mone omwenyo waalushe.’ (1 Tim. 6:17-19) Eshi hatu ka mona ondjabi yomwenyo waalushe, otashi ka ulika filufilu kutya omatokolo oo twa ninga okwa li taa ti sha lela nonokutya otwa pondola shili monghalamwenyo.
OKO KU NA EMONA LOYE
13. Omayele elipi Jesus a li a yandja e na sha nokuliongelela omamona?
13 Jesus okwa li a popya shi na sha nomamona a ti: ‘Inamu liongelela omamona kombada yedu, oko eenhwishi noilemo hai nyonauna, naaku ovalunga hava fe, ndee tava vake. Ndelenee liongeleleni omamona meulu, omo eenhwishi ile oilemo ihai nyonauna naamu ovalunga ihava fe ndee itava vake. Osheshi oko kwa kala emona loye, oko kwa kala yo omutima woye.’ — Mat. 6:19-21.
14. Omolwashike shihe li pandunge okuliongelela omamona okombada yedu?
14 Omamona oo ovanhu tave liongelele itaa ulike ashike koimaliwa. Otaa dulu okukala a kwatela mo oinima oyo Salomo a li a tumbula, ngaashi etumbalo, efimano ile eenghonopangelo, oyo ovanhu have i tale ko kutya oyo tai ulike kutya omunhu okwa pondola. Jesus naye okwa li a divilika oshitwa osho sha divilikwa kuSalomo membo lOmuudifi kutya oinima oyo ihai kalelele. Naave otashi dulika we shi mona kutya oinima ya tya ngaho ihai kalelele, oyopakafimbo ashike. Omuprofesa F. Dale Bruner okwa popya kombinga yomamona a tya ngaho a ti: “Ovanhu vahapu ove shii kutya efimano oshinima shopakafimbo. Omunhu oo a talika ko a fimana kunena, keedula dokomesho haye vali ta ka talwa ko a fimana. Oo a talika ko e li oshipuna neudo, modula tai uya haye vali. . . . [Jesus] oku hole ovanhu. Onghee hano, okwe va londwela va henuke okulalakanena oinima oyo yopakafimbo, oyo tai ke va nyemateka. Oinima oyo ihai kalelele. Jesus ka li a hala ovahongwa [vaye] ve ke livele eembedi. ‘Efiku keshe, ovanhu ovo va tumbala mounyuni ohava xutulwa, ndele tava kala vehe na efimano vali.’” Nonande ovanhu vahapu otava tu kumwe naasho sha popiwa komuprofesa oo, vangapi va lungamena oshinima osho? Ongahelipi shi na sha naave?
15. Otwa hala okupondola pataleko lalyelye?
15 Ovawiliki vomalongelokalunga amwe ohava hongo ovanhu kutya osha puka okukala wa hala u pondole monghalamwenyo nonokutya ku na okuhetekela okuninga ngaho. Ndelenee Jesus ina tya kutya ku na okuninga eenghendabala dasha opo u pondole. Ponhele yaasho, okwa ladipika ovahongwa vaye va lalakanene ‘omamona omeulu’ oo ihaa kwishi. Fye otwa hala okupondola pataleko laJehova. Eendjovo daJesus otadi tu dimbulukifa kutya otu na ehoololo laasho twa hala okulalakanena monghalamwenyo, naasho oshe likolelela kwaasho hatu diladila, osho twa tala ko sha fimana.
16. Elineekelo lilipi tu na?
16 Ngeenge otwa kala hatu longele Jehova nomutima aushe, ohatu dulu okukala nelineekelo kutya ota ka fila oshisho eemhumbwe detu. Ngaashi ashike omuyapostoli Paulus a li a shakeneka omashongo, ngaashi ondjala nenota, omafimbo amwe Jehova otashi dulika a efe pakafimbo tu ningilwe sha faafana. (1 Kor. 4:11) Ndele nande ongaho, ohatu dulu okukala tu na elineekelo momayele aJesus oo taa ti: “Inamu kala mu noshisho mu tye: Ohatu li shike? ndee: Hatu nu shike? ndee: Hatu djala shike? Osheshi eshi ashishe ovapaani tave shi kongo. Osheshi Xo yeni meulu oku shi shii mwa pumbwa ei aishe. Ndelenee kongeni tete ouhamba waKalunga nouyuki waye, opo tamu wedelwa ko ei aishe.” — Mat. 6:31-33.
NGHEE HATU DULU OKUPONDOLA PATALEKO LAKALUNGA
17, 18. (a) Okupondola kwashili okwe likolelela kushike? (b) Okupondola kwashili inaku likolelela koinima ilip?
17 Osha yela filufilu kutya okupondola kwashili inaku likolelela koinima oyo ovanhu va lenga mounyuni. Navali okupondola kwashili ihaku ufwa koinakuwanifwa oyo tashi dulika tu na meongalo. Oshoshili kutya okukala noinakuwanifwa meongalo oku li enangekonoupuna, ndele okudulika kwetu kuJehova nokukala ovadiinini oyo tai ufa kutya otwa pondola shili, ngaashi Ombibeli ye shi divilika ya ti: “Komesho yoinima aishe omalenga [otaa] pulwa oudiinini.” (1 Kor. 4:2) Nomolwaasho, otwa pumbwa elididimiko opo tu kale ovadiinini. Jesus okwa ti: “Ou te [lididimike] fiyo kexulilo, oye ta xupifwa.” (Mat. 10:22) Mbela ito dimine kutya omunhu oo a xupifwa oye a pondola shili monghalamwenyo?
18 Okutala kwaasho sha kundafanwa metetekelo, osha yela kutya okukala omudiinini kuKalunga inaku likolelela kefimano, kouhongelwe, koupuna, kondodo oyo omunhu e na, ile kounongo, kounghulungu nosho yo kokudula komunhu. Ohatu dulu okukala ovadiinini kuKalunga, kashi na nee mbudi kutya otu li meenghalo da tya ngahelipi. Ovakriste vamwe ovo va li ko pefimbo lOmbibeli ova li oipuna navamwe ova li eehepele. Ndele Paulus okwa li a kumaida ovo va li oipuna kutya “nava longe ouwa, va ninge oipuna yoilonga iwa, va ninge ovayandji nokutukulilafana.” Ashike ovo va li oipuna ile eehepele ova li tava dulu “[okulituvikilila] emona tali ningi ekanghameno liwa laayo yokomesho, opo va mone omwenyo waalushe.” (1 Tim. 6:17-19) Osho osha faafana nokunena. Atusheni ohatu dulu okukala ovadiinini nosho yo “oipuna yoilonga iwa,” molwaashi oshi li oshiteelelwa kufyeni atusheni notu na omhito yoku shi ninga. Ngeenge otwa ningi ngaho, ohatu ka pondola pataleko lOmushiti wetu nohatu ka kala twa hafa eshi hatu hafifa omutima waye. — Omayel. 27:11.
19. Owa tokola okuninga po shike opo u pondole shili?
19 Otashi dulika ito dulu okulundulula filufilu eenghalo omo u li, ndele oto dulu okuungaunga nado nomupondo. Shoye okukendabala ashike okukala omudiinini kashi na nee mbudi kutya ou li meenghalo da tya ngahelipi. Ngeenge otwa kala ovadiinini, ohatu dulu okukala noushili kutya Jehova ote ke tu nangeka noupuna paife nosho yo fiyo alushe. Natu dimbulukwe osho Jesus a li a lombwela Ovakriste ovavaekwa, a ti: “Diinina fiyo kefyo, Ame nohandi ku pe oshishani shomwenyo.” (Eh. 2:10) Ohatu ka kala ashike twa pondola shili ngeenge otwa pewa oshishani shomwenyo waalushe.